**INFORMACIJA APIE SPRENDIMą DĖL UAB ,,VAKARŲ MEDIENOS GRUPĖ“ MEDIENOS PRODUKTŲ GAMYBOS INOVACIJOS ĮMONIŲ STATYBOS IR EKSPLOATACIJOS VEIKLOS GALIMYBIŲ**

**1. Planuojamos ūkinės veiklos užsakovas** – UAB „Vakarų medienos grupė“, Liepų g. 68, Klaipėda, tel.:+370 46 469588, info@vmg.eu.

**2. Poveikio aplinkai vertinimo (toliau - PAV) dokumentų rengėjas** – UAB „Pajūrio planai“,Liepų g. 66, LT-92100 Klaipėda, tel.: +370 698 08831, pajurio.planai@hotmail.com.

**3. Planuojamos ūkinės veiklos (toliau - PŪV) pavadinimas** – medienos produktų gamybos inovacijos įmonių statyba ir eksploatacija.

PŪV apima medienos drožlių plokščių ir korpusinių baldų įmonių statybą ir eksploataciją Akmenės laisvosios ekonominės zonos teritorijoje ir greta esančiuose žemės sklypuose.

Pagal Lietuvos Respublikos planuojamos ūkinės veiklos poveikio aplinkai vertinimo įstatymą (2017 m. birželio 27 d. Nr. XIII-529) (toliau – PAV įstatymas) PŪV patenka į 1 priedo veiklų, kurių poveikis aplinkai privalo būti vertinamas, 7.2 punktą: medienos masės iš rąstų ar panašios plaušinės žaliavos gamyba.

**4. Planuojamos ūkinės veiklos vieta -** Šiaulių apskritis, Akmenės raj., Naujosios Akmenės kaimiškoji seniūnija.

Veikla planuojama Akmenės laisvosios ekonominės zonos (toliau – LEZ) teritorijoje ir greta esančiuose žemės sklypuose.

Pirmasis plėtros etapas planuojamas valstybiniame 60,5498 ha ploto žemės sklype (kad. Nr. 3203/0010:65), esančiame Ryto g. 4, Menčių k., Naujosios Akmenės kaimiškoji sen., Akmenės r. sav., Šiaulių apskrityje.

Antrasis plėtros etapas planuojamas trijuose privačios nuosavybės žemės sklypuose, esančiuose į rytus nuo LEZ teritorijos žemės sklypo:

- 6,726 ha ploto žemės sklypas kad. Nr. 3203/0010:98 Pašakarnių kaime;

- 7,0 ha ploto žemės sklypas kad. Nr. 3203/0010:49 Menčių kaime;

- 10,6672 ha ploto žemės sklype kad. Nr. 3203/0010:104 Menčių kaime.

 **5. Planuojamos ūkinės veiklos aprašymas**

 ***Informacija apie planuojamos ūkinės veiklos (toliau – PŪV) gretimybes.***

Planuojama teritorija yra šalia gležinkelio Šiauliai–Mažeikiai atšakos nuo Ventos į Naująją Akmenę, netoli yra krašto keliai Nr. 156 Naujoji Akmenė – Venta ir Nr.154 Šiauliai – Gruzdžiai – Naujoji Akmenė, apie 3 km iki Naujosios Akmenės miesto, pagal Akmenės rajono savivaldybės teritorijos bendrąjį planą urbanizuotinoje teritorijoje.

Numatomas naudoti žemės sklypas Akmenės LEZ teritorijoje yra kitos naudojimo paskirties su pramonės ir sandėliavimo objektų teritorijos naudojimo būdu. Žemės sklypo reglamentai nustatyti vietovės detaliuoju planu, patvirtintu Akmenės rajono savivaldybės tarybos 2010-08-25 sprendimu Nr. T-179. Planuojama ūkinė veikla atitinka teritorijos naudojimo tipų turinį, pagrindinę žemės naudojimo paskirtį ir naudojimo būdą. Akmenės rajono savivaldybė yra viena iš Medienos klasterio dalyvių, todėl šis UAB „Vakarų medienos grupė“ ekonominis projekto įgyvendinimas planuojamas Akmenės laisvosios ekonominės zonos teritorijoje, kuri yra skirta būtent pramonės įmonių statybai, ir greta esančiuose žemės sklypuose.

Pirmojo plėtros etapo žemės sklypas patenka į pramonės plėtrai numatomas teritorijas ir atitinka Šiaulių apskrities teritorijos ir Akmenės rajono savivaldybės teritorijos bendrojo plano sprendinius.

Antruojo plėtros etapo žemės sklypai patenka į intensyvaus žemės ūkio zoną labai geros ir geros ūkinės vertės žemėse. Šio etapo vystymui yra reikalinga keisti Akmenės rajono savivaldybės teritorijos bendrąjį planą ir parengti žemės sklypų detaliuosius planus, nustatant jų naudojimo reglamentus.

Akmenės rajono savivaldybės administracija 2018-05-18 raštu Nr. 5-1271(6.10) informavo, kad Akmenės rajono savivaldybės tarybos 2017-08-31 sprendimu Nr.T-160 (E) yra pradėtas Akmenės rajono savivaldybės teritorijos bendrojo plano keitimas. Bendrojo plano keitimą numatoma atlikti iki 2019-12-09. Bendrojo plano keitimu būtų išnagrinėta galimybė keisti žemės naudojimo paskirtį ir vykdyti ūkinę veiklą antrojo plėtros etapo žemės sklypuose Menčių ir Pašakarnių k., Akmenės r. sav. Pažymėtina, kad UAB „Vakarų medienos grupė“ planuojama ūkinės veikla ir perspektyvinė galimybė ūkinei veiklai naudoti greta Akmenės laisvosios ekonominės zonos teritorijos esančius žemės sklypus neprieštarauja Šiaulių apskrities bendrojo plano sprendiniams.

Greta planuojamos ūkinės veiklos teritorijos patvirtintų žemės sklypų detaliųjų planų nėra. Gretimybėje vyrauja žemės ūkio ir miškų ūkio naudojimo paskirties žemės sklypai. Pagal Akmenės rajono savivaldybės teritorijos bendrojo plano sprendinius, gretimose teritorijose yra priemiestinio ūkininkavimo perspektyvių gyvenamųjų vietovių įtakos zona bei intensyvaus žemės ūkio zona labai geros ir geros ūkinės vertės žemės.

PŪV teritorijoje bei gretimybėse nėra rekreacinių, kurortinių vietovių. Artimiausios gyvenvietės yra Menčiai, Kyšiai, Alkiškiai, Gaušiai, Pašakarniai. Nuo PŪV teritorijos iki Naujosios Akmenės miesto gyvenamųjų rajonų yra apie 2,3 km atstumas. Artimiausios gyvenamosios aplinkos nuo planuojamos ūkinės veiklos žemės sklypo ribos, pagal statybos etapus išsidėsčiusios taip (pagal PAV ataskaitos 1.1.6 pav.):

*nuo I plėtros etapo PŪV sklypo ribos*: taškas A (Gaušių k. 6A) šiaurės kryptimi 700 m ir taškas B (Ąžuolų g. 6, Pašakarnių k.) 785 m. atstumu; taškas C (Ąžuolų g. 1, Pašakarnių k.) šiaurės rytų kryptimi 385 m. atstumu; taškas D (Menčių k.,) pietų kryptimi 405 m. atstumu.

*nuo II plėtros etapo PŪV sklypo ribos:* taškas C (Ąžuolų g. 1, Pašakarnių k.) šiaurės rytų kryptimi 135 m. atstumu; taškas D (Menčių k.,) pietų kryptimi 260 m atstumu; taškas E (Ryto g. 3, Menčių k.) pietų-pietryčiu kryptimi 830 m. atstumu ir taškas F (Ryto g. 1, Menčių k.,) 1100 m. atstumu, o kiti Menčių kaimo, Aušros gatvės gyvenamieji namai (žym. taškas G, H, I, J, K, L) yra nutolę daugiau kaip 1200 m atstumu.

Artimoje aplinkoje visuomeninės paskirties teritorijų nėra. Artimiausi visuomeninės paskirties objektai (pagal PAV ataskaitos 1.1.7 pav.) nuo analizuojamų sklypų (I ir II plėtros etapo) ribų yra: taškas A – Naujosios Akmenės Saulėtekio progimnazija (V. Kudirkos g. 11, Naujoji Akmenė) 3,3 km atstumu; taškas B – Akmenės r. savivaldybės Kultūros centro Alkiškių kultūros namai (Atžalyno g. 8, Alkiškių k.) 2 km atstumu; taškas C – Alkiškių evangelikų liuteronų bažnyčia (Menčių g. 2, Alkiškių k.) 1,6 km atstumu.

***Informacija apie planuojamą ūkinę veiklą.***

Medienos produktų gamybos inovacijos įmonių statybos ir eksploatacijos projektą numatoma įgyvendinti etapais.

**Pirmasis plėtros etapas (I-oji veiklos vystymo alternatyva):** medienos gamybos inovacijos įmonių statyba ir eksploatacija valstybiniame, 60,5498 ha ploto žemės sklype kad. Nr. 3203/0010:65. Žemės sklypas yra kitos paskirties, pramonės ir sandėliavimo objektų teritorijos naudojimo būdo. Planuojama ūkinė veikla atitinka Akmenės r. savivaldybės bendrojo plano sprendinius. Teritorijos detaliojo plano keitimas nėra būtinas. Savo ruožtu pirmame plėtros etape išskirti du statybos etapai:

* I-uoju statybos darbų etapu bus įrengiami būtini privažiavimo keliai ir geležinkeliai, nusitiesiamos reikalingos inžinerinės komunikacijos (elektros perdavimo tinklai, dujotiekis, vandentiekio ir nuotekų, ryšių tinklai) vykdomi žemės kasimo ir planiravimo darbai, nukasto derlingo dirvožemio ir grunto sandėliavimas; bus statoma medžio drožlių plokščių, katilinė ir atviros rąstų bei skiedros sandėliavimo aikštelės;
* II-uoju statybos etapu – baldų gamybos ir sandėliavimo pastatas, administracinis pastatas, geležinkelio atšakos.

II statybos darbų etape numatoma baldų gamyba gali būti įgyvendinama be žemės sklypų kad. Nr. 3203/0010:98, 3203/0010:49, 3203/0010:104 pagrindinės paskirties pakeitimo, nes šie sklypai II statybos etapo darbų įgyvendimui reikalingi tik privažiavimo keliams įrengti ir inžineriniams tinklams, reikalingiems minėtai PŪV vystyti taip, kaip tai numato I projekto plėtros etapas (I-oji veiklos vystymo alternatyva). Šioms veikloms vystyti su sklypų savininkais pasirašomos sutartys dėl žemės sklypų naudojimo ir specialiųjų žemės naudojimo sąlygų (ar servitutų) nustatymo.

**Antrasis plėtros etapas (II-oji veiklos vystymo alternatyva)**: gretimų žemės sklypų (kad. Nr. 3203/0010:98, 3203/0010:49, 3203/0010:104) įsisavinimas. Šiame darbo etape nėra žinoma, kokias veiklas užsakovas planuoja vystyti šiuose gretimuose sklypuose, todėl poveikio palinkai vertinimo ataskaitoje (toliau - PAV ataskaita) šis plėtros etapas negali būti įvertintas išsamiai. Todėl PAV rengėjas antrąjį plėtros etapą vertina tik kaip žemės sklypų naudojimą planuojamų ūkinių veiklų, neįrašytų į LP Planuojamos ūkinės veiklos poveikio aplinkai vertinimo įstatymo 1 ir 2 priedų sąrašus, vystymui. Planuojamos ūkinės veiklos minėtuose žemės sklypuose galės būti vystomos tik pakeitus Akmenės rajono savivaldybės teritorijos bendrąjį planą taip, kad būtų galima keisti žemės ūkio paskirties žemės naudojimo paskirtį ir būdą.

Kaip minėta aukščiau, I-ojo plėtros etapo (I-osios veiklos vystymo alternatyvo**s**) II statybos darbų etape numatoma baldų gamyba gali būti įgyvendinama be žemės sklypų kad. Nr. 3203/0010:98, 3203/0010:49, 3203/0010:104 pagrindinės paskirties pakeitimo.

Pažymėtina, kad pirmojo plėtros etapo I ir II statybos etapų įgyvendinimui yra būtina nutiesti reikalingas inžinerines komunikacijas (privažiavimo keliai, ryšių linijos ir kt.) žemės sklypuose kad. Nr. 3203/0010:98, 3203/0010:49, 3203/0010:104, tačiau tam nei PAV procedūros, nei žemės paskirties keitimo procedūros nėra reikalingos.

Medienos produktų gamybos projekto sudėtis:

1. Naujos medžio drožlių plokščių (MDP) gamyklos statyba;

2. Naujos korpusinių badų gamyklos statyba;

3. Sandėlių, reikalingų išvardintų įmonių veiklai užtikrinti, statyba;

4. Administracinių pastatų, kuriuose įsikurtų nurodytų įmonių administracijos bei šias įmones aptarnaujantys paslaugų teikėjai, statyba;

5. Kitų funkciškai susijusių objektų – darbuotojų poreikių tenkinimą užtikrinančių pastatų (automobilių saugyklų, valgyklų, parduotuvių ir pan. objektų) statyba.

**Ūkinės veiklos metu planuojama gaminti medienos drožlių plokštes (MDP), korpusinius baldus bei vystyti logistikos infrastruktūrą.**

Naujos medžio drožlių plokščių (MDP) gamyklos statyba. **MDP plokščių gamybos apimtys – 600 tūkst. m3 plokščių per metus, 1800 m3 plokščių per parą. Numatoma iš bendro gamybos kiekio gaminti 150 tūkst. m3 apdailintų (laminuotų) plokščių.**

Naujos korpusinių badų gamyklos statyba. **Baldų gamybos apimtys iki 200 tūkst. m3 korpusinių baldų per metus, naudojant MDP plokštę.**

MDP gamybai naudojama pagrindinė žaliava – technologinės medienos rąstai (apie 780 tūkst. m3 per metus). Rąstų ilgis nuo 2 m iki 4 m. Rąstų skersmuo nuo 50 mm iki 600 mm (vidutinis skersmuo – 200 mm). Rąstai smulkinami į medienos drožles. MDP plokščių gamybai naudojama iki 10 % medienos pjuvenų, tiekiamų iš kitų tiekėjų. MDP gamyboje medienos drožlių ir pjuvenų mišinio klijavimui yra naudojama klijuojanti medžiaga – derva. Numatoma naudoti karbamido-formaldehido (UF), melamino-karbamido-formaldehido (MUF). Siekiant efektyviau išnaudoti liniją, gali būti įvedamas proceso greitiklis (PMDI). Greitiklio dėka sutrumpinamas presavimo procesas, nes sutrumpėja dervos sukietėjimo laikas. Ūkinės veiklos metu gaminant MDP numatoma sunaudoti iki 55 tūkst. t per metus formaldehidinių dervų, amonio nitrato – 460 t per metus, karbamido – 550 t per metus, parafino emulsijos – apie 500 t per metus.

**Geriausių prieinamų gamybos būdų (toliau – GPGB) taikymas**

PŪV taikomi medienos plokščių gamybos GBGB.

***Lauko žaliavos sandėliavimo aikštelė*** apie 140 000 m2 su 4 m aukščio pastatomomis plieninėmis atramomis kiekvienai rąstų eilei. Sandėliuojamos medienos aukštis 4–6 m, rąstų ilgis 2–4 (6) m, kurių vidutinis tūrinis svoris – 450 kg/m3 (420–670 kg/m3). Atvežtinė skiedra (tūrinis svoris – 420–450 kg/m3) gali būti sandėliuojama krūvoje toje pat aikštelėje arčiau skiedros sandėlio, skiedros sandėliavimo aukštis iki 6–10 m. Sandėliuojamos žaliavos kiekis – 80 000–120 000 m3. Lauko aikštelės danga – betoninė su sutankintu trinčiai atspariu paviršiumi. Rąstų iškrovimui iš automobilių ir vagonų, sandėliavimui ir padavimui į gamybą naudojami dyzeliniai automobiliniai griebtuviniai (2–3 vnt.) ir kaušiniai krautuvai (3 vnt.).

***Medžio drožlių plokščių (MDP) gamybos technologinis procesas***

Linijos paskirtis gaminti trijų sluoksnių medienos drožlių plokštę (MDP) skirtą baldų gamybai, statyboms ir kt. Technologinis procesas vykdomas ContiRoll nepertraukiamo veikimo presu. Gaminamos plokštės storio diapazonas 6,0–40,0 mm, tankis 500–780 kg/m3. Siekiant padidinti efektyvumą bei sumažinti energijos sunaudojimą, sandėlyje įvesta medienos rotacija: atvežama mediena sendinama (sandėliuojama tam tikrą laiką) ir tik po to paduodama į gamybą. Tokiu būdu sumažėja medžio drėgnumas, sunaudojama mažiau energetinių resursų ją džiovinant, mažiau dervos. Visas gamybinis procesas, pradedant nuo smulkinimo ir baigiant sausos drožlės padavimu į presavimą, vykdomas uždaruose transporteriuose ir įrengimuose, yra pilnai kontroliuojamas automatinės kontrolės ir monitoringo sistemos pagalba.

Naudojama žaliava: apvali mediena, atraižos, gaubtinės, skiedra, pjuvenos ir kita mediena. Medienos drožlių plokštė gaminama iš drožlės. Tam apvali mediena, atraižos ir gaubtinės pirmiausia būgniniu smulkintuvu kapojamos į skiedrą. Atvežtinės pjuvenos ir skiedra (kadangi yra jau smulki mediena) šią gamybos proceso dalį aplenkia. Nuo smulkintuvo išsiskiriančios kietosios dalelės pneumosistema patenka į ciklono tipo valymo įrenginį, kuriame yra sulaikomos kietosios dalelės. Iš ciklono atskirta stambioji frakcija patenka į skiedros frakciją. Susmulkinta skiedra kaupiama trijose po 700 m3 talpos talpyklose.

Toliau iš šios susmulkintos skiedros drožliavimo staklėmis gaminama drožlė penkiais drožliavimo įrengimais. Nuo drožliavimo staklių išsiskiriančios kietosios dalelės patenka į oro valymo įrenginį – cikloną.

Technologinio proceso metu drožlė (ir pjuvenos) transportuojama uždarais mechaniniais transporteriais, tarp operacijų kaupiama uždaruose bunkeriuose.

Toliau drožlė (kartu su pjuvenomis) džiovinama būgninėje džiovykloje. Drožlė sumaišyta su pjuvenomis džiovinama besisukančiame būgne, veikiama karštų dujų, išeinančių iš medžio dulkių degiklio. Degiklyje kuru taip pat naudojamos dulkės, gautos pjaustant pagamintą plokštę ar sumalant plokštės atliekas bei broką. Po džiovinimo drėgmės matuokliu infraraudonųjų spindulių pagalba pastoviai matuojama drožlės drėgmė. Iš džiovyklos išmetamų dujų valymas vykdomas penkių ciklonų baterijoje, iš kurių apvalytas oras patenka į šlapią elektrostatinį filtrą.

Po džiovyklos drožlė patenka į 300 m3 sausos drožlės talpyklą, iš kurios tiekiama į rūšiavimo įrenginį. Drožlė rūšiuojama mechaniniuose sijotuvuose. Šio proceso metu išsiskiriančios kietosios dalelės sulaikomos filtre.

Atskiriamos keturios drožlės frakcijos:

 pirma – dulkės, panaudojamos kaip kuras džiovyklos pakuroje;

 antra – smulki frakcija, naudojama medienos drožlių plokštės išoriniam sluoksniui;

 trečia – vidutinė frakcija, nukreipiama į pneumo-rūšiuotuvą, jame atskirta kondicinė frakcija naudojama medienos drožlių plokštės vidiniam sluoksniui, o per stora ir didelė, sunki drožlė paduodama persmulkinimui ir vėl nukreipiama į rūšiavimą

 ketvirta – stambi frakcija, kuri kartu su atrūšiuota trečios frakcijos stora sunkia drožle persmulkinama smulkintuve ir vėl nukreipiama į rūšiavimą.

Negabaritinė frakcija iš smulkios frakcijos sietų patenka į smulkintuvą ir sumaltos iki dulkių pavidalo su oro srautu patenka į 300 m3 sausų dulkių talpyklą, pašalinant užterštą orą per filtrą.

Atskirta per stambi drožlė patenka į negabaritinės drožlės 300 m3 talpos talpyklą, iš kurios tiekiama į tris pakartotino smulkinimo smulkintuvus, o susmulkinus tiekiama atgal į rūšiavimo srautą. Iš negabaritinės drožlės smulkintuvų, transportuojant drožlę pneumotransportu į aplinką išsiskiria kietosios dalelės, kurios sulaikomos trijuose filtruose.

Toliau išorinių ir vidinio srautų drožlė transportuojama atskirais srautais. Drožlės išoriniai ir vidinis srautai atskirai sveriami ir sumaišomi su klijais. Klijų paruošimas ir dozavimas vykdomas uždaroje sistemoje pilnai automatiniame režime pagal technologo užduotas receptūras. Klijams naudojamos karbamido-formaldehidinės arba melamino-karbamido-formaldehidinės dervos, o kaip kietiklis naudojamas amonio nitratas.

Iškraunant dervas formaldehido garų į aplinkos orą išsiskyrimas yra mažai tikėtinas ir nevertinamas, kaip negalintis turėti reikšmingo poveikio. Perkrovimo procesas vyksta uždara sistema. Dervos esant aplinkos temperatūrai yra stabilus produktas, formaldehido garų išsiskyrimas galimas tik MDP gamybos metu, kai naudojama aukšta temperatūra, o nuo gamybos nusiurbtas oras yra nuvedamas į oro valymo įrenginius.

MDP atsparumo drėgmei padidinimui naudojamas parafinas, kuris išlydytas išpurškiamas maišytuve ant drožlės, prieš sumaišant ją su klijais. Formaldehido surišimui naudojamas karbamidas, kurio tirpalas įmaišomas į klijus. Sumaišyta su klijais drožlė toliau transportuojama uždarais konvejeriais į formavimo mašinas, kurių pagalba suformuojamas tolygus kilimas: vidinis sluoksnis – iš stambesnės drožlės, išoriniai – iš smulkios. Kilimo formavimo kokybei kontroliuoti yra sumontuotos juostinės svarstyklės bei drėgmės matuoklis. Prieš patekdamas į nepertraukiamo veikimo presą drožlės kilimas papresuojamas nepertraukiamo veikimo papresavimo prese. Presavimo procesui suintensyvinti kilimas apipurškiamas vandeniu. Atpjaunami nesuformuoti kraštai ir grąžinami atgal į plokštės formavimą per oro valymo įrenginį – cikloną iš kurio išmetamos kietos dalelės. MDP presuojama nepertraukiamo veikimo hidrauliniame karštame prese, kurį kaitina 280 °C temperatūros tepalas, gaminamas termotepalo katilinėje. Termotepalo katilinė kūrenama medienos kuru.

Formavimo metu, formuojant plokštę susiformavusios kietos dalelės – formavimo srauto šlapios atliekos ir sausos dulkės nusiurbiamos nuo formavimo staklių ir po permalimo naudojamos kurui džiovykloje. Proceso metu išsiskiriančios kietosios dalelės patenka į du filtrus. Sulaikytos dulkės tiekiamos į džiovyklos degiklį perteklinį orą išmetant per filtrą. Atliekos laikomos 300 m3 talpos grįžtamų medžiagų talpoje, iš kurios tiekiamos papildomam permalimui ir tiekiamos į džiovyklą kaip kuras. Iš degiklio kuro tiekimo sistemos perteklinis oras išmetamas per filtrą.

Suformuotas plokštės srautas tiekiamas į presavimo įrenginį, kur plokštė supresuojama volais, įkaitintais karšta alyva.

Supresuota plokštė yra vėdinama oro srautu, nusiurbiant įkaitusį orą, susimaišiusį su kietosiomis dalelėmis ir formaldehidu. Užterštas karštas oras nukreipiamas per vandens aušintuvą ir patenka į šlapio valymo filtrą. Supresuota ištisinė MDP iš kraštų apipjaunama ir supjaustoma į didelius lapus.

MDP gamybos proceso metu apipjaunant už preso jau suklijuotą MDP plokštę gaunasi pjuvenos, kurios pneumo transporto sistemų pagalba nutransportuojamos į grįžtamų medžiagų bunkerį. Į šį bunkerį taip pat iš transporterio patenka ir brokuotas praklijuotas kilimas (per drėgnas, ar su metalu). Iš šio bunkerio grįžtamos medžiagos (pjuvenos, brokuotas praklijuotas kilimas) dėl padidintos drėgmės toliau pneumo transporto sistemos pagalba transportuojamos į džiovyklos pirminio padžiovinimo zoną pakartotinam džiovinimui.

Drožlė, gauta apipjaunant-supjaunant plokštę, bei brokuotas kilimas grąžinami į technologinį procesą. Nuo pjovimo įrenginio nusiurbtas užterštas kietosiomis dalelėmis ir formaldehidu oras išmetamas į aplinką per filtrą, kuriuo taip pat valomos kietos dalelės, atsiurbtos iš formavimo įrenginio.

Toliau plokštė praeina storio matuoklį – pūslių detektorių, kuris nenutrūkstamai matuoja plokštės storį ir nustatinėja pūsles ar išsisluoksniavimą. Plokštė pasveriama ir paduodama į aušintuvą, iš kurio kraunama į paketus.

Supjaustyta plokštė patenka į vėsinimo oru įrenginį. Toliau plokštė šlifuojama, rūšiuojama. Nuo šlifavimo staklių išsiskiriančios kietosios dalelės pašalinamos pneumotransporto sistema. Kietųjų dalelių išsodinimui įrengtas filtras. Sulaikytos dulkės grąžinamos į dulkių talpyklą, iš kurios perteklinis oras pašalinamas išvalytas filtre.

Šlifavimo metu susidariusios stambesnės atliekos, brokas šalinamas kita linija, orą į aplinką išmetant per filtrą. Sulaikytos dalelės tiekiamos į grįžtamų medžiagų bunkerį, perteklinį užterštą orą išmetant per filtrą.

Elektros energijos patikimumui užtikrinti naudojamas dyzelinis elektros generatorius.

 Nušlifuota, supjauta ir atvėsinta plokštė tiekiama į sandėlį, iš kur tiekiama į prekybą arba į laminavimo liniją.

***Baldų gamybos technologinis procesas***

Gaminio gamyba pradedama nuo įvežamų medžiagų sandėliavimo ir jų atidavimo į gamybinius objektus. Medžiagos ir žaliavos iš sandėlių į darbo vietas atvežamos pakrautuvais arba rankiniais vežimėliais.

MDP pateikiama tiesiogiai iš MDP gamybos cecho (tarpinio gatavos MDP sandėlio).

Pirmiausia pagal optimizuotas išpjaustymo kortas ir detalių poreikį supjaunama medienos drožlių plokštė, kitos pagalbinės lakštinės medžiagos. Atsiradusios pjovimo metu atraižos smulkinamos smulkintuvais; susmulkintos drožlės pneumotransporto pagalba transportuojamos į kieto kuro katilinės sandėlį deginimui.

Atitinkamoje supjaustymo įrenginio vietoje supjaustyti į reikiamus dydžius ruošiniai nukraunami rankiniu būdu ant pakeliamo stalo ir perstumiami į vienodų ruošinių rietuves ant rolgangų.

Po to atliekamas laminavimas (skydo plokštumų apklijavimas dangomis – dekoratyvine apdailinta plėvele) ir apjuosimas (skydo plokštumų ir dvejų kraštų apklijavimas dangomis) klijų-lydalų pagalba. Kraštai klijuojami klijų-lydalų pagalba. Klijai-lydalai iš specialių maišų, esančių prie linijos ekstruderio pagalba transportuojama į klijų užnešimo mazgą ir plyšinės galvutės pagalba užtepama plėvelė. Laminavimo-apjuosimo ciklas automatizuotas, visos susmulkintų medienos atliekų išsiskyrimų vietos turi vietinius nutraukimo įrenginius.

Apdailintose tikslių matmenų detalėse gręžiamos kiaurymės ir lizdai, reikalingos gaminio (baldo) surinkimui. Detalėms, kurių forma yra kreivalinijinė, atliekamos frezavimo operacijos. Visos šios paminėtos mechaninės operacijos gali būti atliekamos taip pat ir pozicinėse staklėse ar apdirbimo centruose, priklausomai nuo detales sudėtingumo.

Komplektavimo – pakavimo konvejeriuose detalės ir, jei reikalinga, komplektuojančios detalės, furnitūra sukomplektuojamos ir užpildų pagalba paruošiamos pakavimui. Supakuoti gaminai išvežami į gatavos produkcijos sandėlį. Transportavimo operacijos tarp pagrindinių barų numatytos bėginiais vėžimėliais, sandėliuojant detales ant ritininių rolgangų reikiamose vietose. Kitos ceche dirbančios transporto priemonės – rankiniai-hidrauliniai vežimėliai.

***Šilumos gamybos procesas***

Planuojamas 30 MW šiluminio našumo biokurą naudojantis šiluminis įrenginys skirtas generuoti šiluminę energiją terminės alyvos kaitinimui, kuru naudojant medieną, susmulkintą iki 1 mm dydžio dalelių (dulkių).

Katilinėje numatomas rezervinis 6 MW katilas.

Šilumą generuojantis įrenginys komplektuojamas su trimis po 10 MW kombinuotais medžio dulkių degikliais.

Įrenginio sudėtinės dalys:

* kombinuoti degikliai;
* oro pašildytojas. Ekonomaizeris;
* terminės alyvos kaitintuvas;
* deginių valymo įrenginys.

Chemiškai neapdorota mediena susmulkinama smulkintuvu ir iš kuro saugyklos pneumotransportu tiekiama į pakurą – medienos dulkių degiklį. Degantis kuras generuoja iki 30 MW galios šiluminę energiją ir iki 320 °C pakaitina vertikaliuoju šilumokaičiu cirkuliuojančią terminę alyvą

***Informacija apie infrastruktūrą***

Planuojamai ūkinei veiklai vystyti reikalingas apie 85 ha ploto žemės sklypas. Gamybos įmonių statybai bus naudojamas pirmojo plėtros etapo 60,5 ha ploto žemės sklypas kad. Nr. 3203/0010:65.

Gretimi žemės ūkio paskirties žemės sklypai kad. Nr. 3203/0010:98, 3203/0010:49, 3203/0010:104 pirmame plėtros etape bus naudojami tik privažiavimo keliams, inžineriniams tinklams reikalingiems minėtai planuojamai ūkinei veiklai vystyti, tiesti.

Atsižvelgiant į teritorijos detalųjį planą I plėtros etapu naudojamo žemės sklypo leistinas užstatymo tankis – 30 %, t. y. numatoma užstatyti 18,15 ha teritorija.

Į tvarkomą teritoriją numatomi du įvažiavimai iš Ryto gatvės. Pirmasis,10,50 m pločio privažiavimo kelias per sklypą Nr. 4400-3135-0064, suprojektuotas atskiru projektu. Šis kelias yra arčiau tvarkomos teritorijos pietrytinių sklypo ribų.

Antrasis, 7,0 m pločio, privažiavimo kelias numatomas taip pat iš Ryto ties sklypo centru.

Stovėjimo aikštelių už sklypo ribų nenumatoma.

Taip pat į sklypą numatoma krovinius tiekti geležinkeliu. Numatoma įrengti tris geležinkelio atšakas į įmonės teritoriją: viena atšaka projektuojama ties pietrytine riba, skirta aptarnauti sandėliavimo aikšteles; antra numatoma sklypo centrinėje dalyje, skirta privažiavimui prie MDP gamybinio pastato; trečia atšaka numatoma sklypo šiaurinėje dalyje, skirta aptarnauti krovos kiemą.

***Alternatyvos***

Poveikio aplinkai vertinimo ataskaitoje (toliau – PAV ataskaita), atsižvelgiant į numatomus projekto įgyvendinimo etapus bei esamą žemės sklypų paskirtį, nagrinėjamos šios alternatyvos:

* „Nulinė“ alternatyva, t. y. planuojama ūkinė veikla nevystoma. Tai alternatyva, kuri atspindi esamą aplinkos būklę, situaciją ir apibūdina aplinkos sąlygas bei natūralius aplinkoje vyksiančius pokyčius veiklos nevykdymo atveju.
* Pirmoji veiklos vystymo alternatyva: įgyvendinamas tik pirmas projekto plėtros etapas (nesant galimybių pakeisti Akmenės rajono savivaldybės teritorijos bendrąjį planą), t. y. medienos gamybos inovacijos įmonių statyba ir eksploatacija vykdoma valstybiniame 60,5498 ha ploto žemės sklype kad. Nr. 3203/0010:65. Gretimi žemės ūkio paskirties žemės sklypai (kad. Nr. 3203/0010:98, 3203/0010:49, 3203/0010:104) naudojami tik privažiavimo keliams įrengti ir inžineriniams tinklams, reikalingiems minėtai planuojamai ūkinei veiklai vystyti. Šioms veikloms žemės paskirties keitimas, vadovaujantis teritorijų planavimo įstatymu, nėra būtinas. Su sklypų savininkais pasirašomos sutartys dėl žemės sklypo naudojimo ir specialiųjų žemės naudojimo sąlygų (ar servitutų) nustatymo.
* Antroji veiklos vystymo alternatyva: įgyvendinami abu projekto plėtros etapai, t. y. medienos gamybos inovacijos įmonių statyba ir eksploatacija vykdoma valstybiniame 60,5498 ha ploto, kitos paskirties, pramonės ir sandėliavimo objektų teritorijos naudojimo būdo žemės sklype kad. Nr. 3203/0010:65, bei gretimi žemės ūkio paskirties žemės sklypai kad. Nr. 3203/0010:98, 3203/0010:49, 3203/0010:104 naudojami planuojamos ūkinės veiklos, neįrašytos į LP Planuojamos ūkinės veiklos poveikio aplinkai vertinimo įstatymo 1 ir 2 priedų sąrašus, vystymui. Planuojamos ūkinės veiklos žemės sklypuose kad. Nr. 3203/0010:98, 3203/0010:49, 3203/0010:104 vykdymui yra būtina pakeisti Akmenės rajono savivaldybės teritorijos bendrąjį planą taip, kad būtų galima keisti žemės ūkio paskirties žemės naudojimo paskirtį ir būdą. Jeigu žemės sklypuose kad. Nr. 3203/0010:98, 3203/0010:49, 3203/0010:104 atsirastų poreikis vystyti PŪV, patenkančias į PAV įstatymo 1 ar 2 priedus, tokių veiklų poveikis aplinkai būtų vertinamas atskirais PAV procesais.

Pagal atliktą poveikio aplinkai vertinimą nei vienu vystymo alternatyvų atveju nenustatyta limituojančio poveikio aplinkai, atskiriems aplinkos komponentams ir visuomenės sveikatai:

* nenumatoma tarša į paviršinius ar gruntinius vandenis, dirvožemį ar žemės gelmes.
* apskaičiuotos aplinkos oro taršos emisijos neviršija nustatytų ribinių verčių ties analizuojama veiklos vystymo planuojamos naudoti žemės sklypo dalies teritorijos riba;
* apskaičiuoti prognozuojami triukšmo lygiai ties artimiausia gyvenamąja aplinka visais paros laikotarpiais neviršija HN 33:2011 gyvenamųjų pastatų (namų) ir visuomeninės paskirties pastatų (išskyrus maitinimo ir kultūros paskirties pastatus) aplinkoje nustatytų ribinių verčių;
* į siūlomas SAZ ribas patenka pirmos ir antros veiklos vystymo alternatyvų žemės sklypų ribos;
* PŪV abiem vystymo alternatyvos atvejais aptarnaujančiam transportui organizuojant eismą Aušros ir Ryto gatvėmis, apskaičiuotas prognozuojamas PŪV aptarnaujančio transporto keliamas triukšmo lygis, įrengus triukšmo mažinimo priemones artimiausioje gyvenamojoje aplinkoje neviršys visuomenės sveikatos saugos teisės aktu nustatytų ribinių verčių.
* -kvapų koncentracijos aplinkos ore valandos vidurkio intervale nesieks ribinės 8 OUE/m3 vertės;
* -planuojami naudoti žemės sklypai nepatenka į saugomų ar kultūros paveldo teritorijų ribas.

Antra veiklos vystymo alternatyva yra užsakovui palankiausia alternatyva, t. y. atitinka užsakovo – UAB „Vakarų medienos grupė“ iškeltus veiklos vystymo tikslus.

Atsižvelgiant į atlikto poveikio aplinkai vertimo rezultatus, planuojamas ūkinės veiklos vystymas poveikio aplinkai aspektu yra galimas pasirenkant bet kurią iš išanalizuotų planuojamos ūkinės veiklos alternatyvų. Tačiau atsižvelgiant į šiuo metu galiojančius teritorijų planavimo dokumentus siūloma veiklos vystymui pasirinkti pirmą veiklos vystymo alternatyvą, t. y. įgyvendinamas pirmas projekto plėtros etapas:

- medienos gamybos inovacijos įmonių statyba ir eksploatacija vykdoma valstybiniame 60,5498 ha ploto žemės sklype kad. Nr. 3203/0010:65. Gretimi žemės ūkio paskirties žemės sklypai (kad. Nr. 3203/0010:98, 3203/0010:49, 3203/0010:104) naudojami tik privažiavimo keliams, automobilių stovėjimo aikštelėms įrengti ir inžineriniams tinklams, reikalingiems minėtai planuojamai ūkinei veiklai vystyti, tiesti.

***PŪV poveikis paviršiniam ir požeminiam vandeniui, žemės gelmėms, dirvožemiui.***

Planuojama ūkinė veikla numatoma teritorijoje, kur nėra buvę pramonės objektų, todėl teritorija nėra užteršta. Tačiau, atsižvelgiant į LR Aplinkos ministro 2008-04-30 įsakymu Nr. D1-230 patvirtintų cheminėmis medžiagomis užterštų teritorijų tvarkymo aplinkos apsaugos reikalavimų 6.1.3 punktą, vykdant vienos ar daugiau rūšių medžio plokščių: orientuotų skiedrantų plokščių, smulkintų plokščių arba plaušų plokščių, kai gamybos pajėgumas didesnis kaip 600 m3 per dieną gamybą, privaloma atlikti preliminarųjį ekogeologinį tyrimą. Vykdant ūkinę veiklą numatoma gaminti apie 1800 m3 per dieną MDP, todėl iki statybas leidžiančio dokumento gavimo privaloma atlikti preliminarųjį ekogeologinį tyrimą ir nustatyti ar reikia išsamiųjų ekogeologinių tyrimų, bei nuspręsti dėl dirvožemio tvarkymo, valymo darbų.

Teritorijoje yra atlikti preliminarūs ekogeologiniai tyrimai (vykdė UAB “DGE Baltic Soil and Environment”) ir inžineriniai geologiniai tyrinėjimai (atliko UAB „Projektana“ 2018 m. 04 mėn.).

Preliminarių ekogeologinių tyrimų metu teritorijoje buvo išgręžta 30 mechaninių 120 mm diametro tiriamųjų gręžinių. Gręžinių gyliai kito nuo 3,0 iki 4,5 m, bendras jų metražas – 106 m. Buvo ištirta 39 grunto ir 29 gruntinio vandens bandiniai.

Preliminaraus ekogeologinio tyrimo metu grunte nerasta teršiančių junginių koncentracijų, viršijančių ribines vertes pagal LR AM įsakymu Nr. D1-230 patvirtintus „Cheminėmis medžiagomis užterštų teritorijų tvarkymo aplinkos apsaugos reikalavimus“ ir LAND 9-2009 „Naftos produktais užterštų teritorijų tvarkymo aplinkos apsaugos reikalavimus“. Gruntiniame vandenyje nustatyta nitritų ir nitratų koncentracija gruntiniame vandenyje kai kuriuose gręžiniuose viršijo ribines vertes, tačiau nutraukus žemės ūkio veiklą teritorijoje, potencialus azoto junginių šaltinis bus pašalintas. Teritorija atitinka IV jautrumo grupei (mažai jautrių taršai) keliamus reikalavimus, todėl detalus ekogeologinio tyrimas teritorijoje neatliekamas.

Lietuvos Geologijos tarnyba prie Aplinkos ministerijos 2018-03-16 raštu Nr.(7)-1.7-1358 pateikė išaiškinimą, kad žemės sklypų naudojimo apribojimus nustato Specialiosios žemės ir miško naudojimo sąlygos (patvirtintos LRV 1992-05-12 nutariu Nr. 343; toliau – Sąlygos), kurios yra privalomos žemės savininkui ar naudotojui. Sąlygų XXIII skyriuje nurodyta, jog išžvalgytų telkinių teritorijose, kurių ištekliai patvirtinti, ir prie jų esančiuose perspektyviuose naudingųjų iškasenų plotuose žemės savininkui, naudotojui draudžiama statyti gamybinius statinius, įrenginius. Alkiškių klinties išteklių plotas nėra išžvalgytas ir gretimybėse nėra išžvalgytų telkinių, kurių ištekliai patvirtinti, teritorijų, todėl Sąlygų reikalavimai žemės sklypų naudojimo apribojimui netaikomi.

Planuojamos ūkinės veiklos teritorija nepatenka į potvynių grėsmės teritorijas ar karstinį regioną (atstumas 85 km).

Statybos metu bus nukastas, tačiau išsaugotas derlingas dirvožemio sluoksnis. Numatoma nukasti apie 91 tūkst. m3 dirvožemio. Derlingasis dirvožemio sluoksnis privalo būti išsaugotas, panaudojant jį žaliųjų plotų įrengimui, o gruntas esantis po dirvožemiu gali būti išvežamas iš statybvietės. Įmonės teritorijoje pastatais neužstatytas zonas planuojama apželdinti, želdinių auginimui numatytose vietose suformuojant reikalingą dirvožemio sluoksnį.

***PŪV poveikis kraštovaizdžiui.***

Planuojama ūkinės veiklos teritorija patenka į esamą, susiformavusį horizontaliosios sklaidos kraštovaizdį V1H2-d, kur nežymi vertikalioji sąskaida (banguotas bei lėkštašlaičių slėnių kraštovaizdis su 2 lygmenų videotopų kompleksais, V1), vyraujančių pusiau atvirų, didžiąja dalimi apžvelgiamų erdvių kraštovaizdis (H2), kraštovaizdžio erdvinė struktūra neturi išreikštų dominantų (d).

Remiantis Lietuvos kraštovaizdžio fiziomorfotopų žemėlapiu, planuojamos ūkinės veiklos sklypas ir teritorijos aplink apibūdinamos kaip molingų lygumų kraštovaizdis, su lyguminiu reljefu, su stipriai antropogeniškai transformuotu hidrografiniu tinklu (kanalai), su vyraujančia stambiai ir vidutiniškai mozaikiška vietomis dispersiškai urbanizuota (mažaaukštis gyvenamasis užstatymas) agrarine žemėnauda, su papildančia stambiai mozaikiška miškinga žemėnauda, kuri daugiausia išreikšta per pribręstančius ir jaunus mišrius (beržų, pušų) medynus.

Gretimybėse kurortų, kurortinių teritorijų, rekreacinių teritorijų nėra.

Artimiausios upės nėra svarbios rekreacijai, vandens turizmui. Artimiausias paviršinio vandens telkinys, kuriame galima mėgėjų žvejyba – išeksploatuotas Menčių klinčių karjeras.

PŪV sklypai nepatenka į paviršinių vandens telkinių apsaugos zonas.

Arčiausiai planuojamos ūkinės veiklos žemės sklypo esantys Lietuvos Respublikos upių, ežerų ir tvenkinių kadastro duomenų bazėje registruoti vandens telkiniai ir upės:

* apie 0,4 km šiaurės vakarų kryptimi nuo planuojamos ūkinės veiklos teritorijos nutolusi Ventos upių baseinų rajonui priklausanti upė S-2 (identifikavimo kodas 30010656);
* apie 2,2 km šiaurės kryptimi nuo planuojamos ūkinės veiklos teritorijos nutolusi Ventos upių baseinų rajonui priklausanti upė Agluona (identifikavimo kodas 30011181);
* apie 0,5 km rytų kryptimi nuo planuojamos ūkinės veiklos teritorijos nutolusi Ventos upių baseinų rajonui priklausanti upė Kelmynė (identifikavimo kodas 30010653);
* apie 0,6 km pietryčių kryptimi nuo planuojamos ūkinės veiklos teritorijos nutolusi Ventos upių baseinų rajonui priklausanti upė Drūktupis (identifikavimo kodas 30010652);
* apie 1,2 km pietų kryptimi nuo planuojamos ūkinės veiklos teritorijos Ventos upių baseinų rajonui priklausanti upė Dabikinė (identifikavimo kodas 30010610). Vyriausybės nutarimu (2005 m. kovo 3 d., Nr.1268) Akmenės rajone valstybinės reikšmės (neprivatizuotiems) vandens telkiniams priskirtas Sablauskų (ant Dabikinės, 125,0 ha).
* apie 0,8 km pietvakarių kryptimi nuo planuojamos ūkinės veiklos teritorijos Ventos upių baseinų rajonui priklausanti upė Smarkupis (identifikavimo kodas 30010655).

Tiriamoji teritorija yra mažai estetiškai raiškiame agrarinio kraštovaizdžio, atvirų erdvių, teritorijoje. Šiuo metu teritorija intensyviai naudojama žemės ūkiui. Įvertinus esamą vietovės teritorinių ir erdvinių dominančių kompoziciją bei kraštovaizdžio estetinį potencialą prognozuotina, kad PŪV pakeis vietovės kraštovaizdžio bendrą struktūrą: agrarinės žemėnaudos kraštovaizdyje atsiras užstatyta pramoninė teritorija su aukštuminiais pastatais (katilinės kaminas).

***Gamtinis karkasas***

Atsižvelgiant į Akmenės rajono savivaldybės teritorijos bendrojo plano Gamtinio karkaso brėžinio sprendinius, planuojama vietovė nepatenka į gamtinio karkaso teritoriją, todėl ūkinės veiklos plėtra gamtiniam karkasui įtakos neturės. Šiaurės vakaruose sklypas dalis ribojasi su Galmančių mišku – gamtinio karkaso regioninės svarbos vidinio stabilizavimo arealu, kur palaikomas ir stiprinamas esamas kraštovaizdžio natūralumas.

***PŪV poveikis saugomoms teritorijoms ir nekilnojamosioms kultūros vertybėms.***

Planuojama vietovė į valstybės ar savivaldybės saugomas teritorijas bei į Europos ekologinio tinklo „Natura 2000“ teritorijas nepatenka. Artimiausia saugoma teritorija – Kamanų valstybinis gamtinis rezervatas, nutolęs apie 8,9 km į vakarus nuo veiklos vykdymo žemės sklypo. Kamanų pelkė, kur vykdoma pievinės lingės, tetervinų, dirvinių sėjikų, tikučių; žvirblinių pelėdų; migruojančių baltakakčių žąsų ir želmeninių žąsų sankaupų vietų apsauga, nutolusi nuo žemės sklypo 8,7 km.

Kita paukščių apsaugai svarbi teritorija yra Ventos upės slėnis (čia saugomos griežlių ir tulžių populiacijos.), prasidedantis už 14 km į pietvakarius nuo planuojamos ūkinės veiklos teritorijos.

PŪV teritorijoje nėra EB svarbos natūralių buveinių. Prie pietinės teritorijos ribos šliejasi nedidelis miško masyvas, kuriame identifikuotos miško buveinės atitinka 9050 Žolių turtingi eglynai buveinės kriterijus.

Nagrinėjamame sklype, kuriame planuojama ūkinė veikla, nėra registruotų kultūros paveldo objektų.

***PŪV poveikis biologinei įvairovei.***

PAV metu teritorijoje buvo atlikti biologinės įvairovės apžvalginiai tyrimai (2018 metų birželio 3 d.). Teritorijai artimoje aplinkoje aptikti agrariniai, miško (Galmančių, Alkiškių miškai) bei su vandens telkiniais (melioraciniai grioviai, Menčių karjeras) susiję biotopai. Agrarinių biotopų pobūdis bei augalijos sudėtis gali kisti priklausomai nuo ūkininkavimo ypatybių ir intensyvumo. PŪV teritorijoje neaptikta į Saugomų rūšių sąrašus įrašytų augalų rūšių. Artimiausios saugomų augalų rūšių – baltijinės gegūnės (*Dactylorhiza baltica*) – augavietės yra ties Menčių karjeru ir nuo PŪV teritorijos sklypo ribos nutolusios apie 800 m atstumu. Pagal Saugomų rūšių informacinės sistemos (toliau – SRIS) duomenis, Lietuvos perinčių paukščių atlaso, Lietuvos baltųjų gandrų lizdų duomenų bazėmis bei atliktų vienkartinių stebėjimų 2018 m. birželio 3 d. duomenis, PŪV teritorijoje nėra registruotų saugomų augalų rūšių radaviečių ir augaviečių taip pat nėra registruotų saugomų, nykstančių ir retų gyvūnų. Vienkartinio stebėjimo metu (2018) ir SRIS bazės duomenimis (2001 ir 2003 metais), šalia PŪV teritorijos stebėtos dvi žinduolių rūšys, kurios yra įtrauktos į ES Buveinių Direktyvos II ir IV priedus – bebras ir rudasis nakviša. Rudasis nakviša taip pat yra įtrauktas į Lietuvos raudonąją knygą.

Planuojami sprendiniai, garantuojant technologijos saugumą, gamtinio karkaso elementams ir saugomos ar ,,Natura 2000“ teritorijoms poveikio neturės, kadangi analizuojama teritorija nepatenka į natūralaus gamtinio karkaso ir saugomas teritorijas. Galimas poveikis paukščiams vertinamas kaip lokalus ir trumpalaikis, reikšmingas tik darbų vykdymo laikotarpiu. Kadangi reikšmingas poveikis saugomoms teritorijoms ir biologinei įvairovei nenumatomas, todėl poveikio mažinimo priemonės nėra būtinos.

***Klimato kaita.***

PŪV poveikis klimatui galimas dėl tiesioginio ŠESD išmetimo. Planuojamoje ūkinėje veikloje numatoma deginti gamtines dujas termoalyvos pašildymui gamtinių dujų katile (gamtinių dujų katilas 9 MW). Deginant gamtines dujas į aplinką bus išmetamas CO2. Kitų šiltnamio efektą sukeliančių dujų PŪV nebus išmetama.

***Ekstremalios situacijos.***

Pagal planuojamos ūkinės veiklos pobūdį ūkio subjektas atitiks Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2014-01-30 įsakymu Nr.1-37 patvirtintų Kriterijų ūkio subjektams ir kitoms įstaigoms, kurių vadovai turi organizuoti ekstremaliųjų situacijų valdymo planų rengimą, derinimą ir tvirtinimą, ir ūkio subjektams, kurių vadovai turi sudaryti ekstremaliųjų situacijų operacijų centrą reikalavimus.

PAV ataskaitoje buvo atliekama rizikos analizė vadovaujantis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011-06-09 įsakymu Nr.70-3360 patvirtintomis Ūkio subjekto, kitos įstaigos galimų pavojų ir ekstremaliųjų situacijų rizikos analizės rekomendacijomis. Atrinkus pavojingiausius galimus inicijuojančius įvykius ir įvertinus jų rizikos lygius buvo atrinkta 17 scenarijų kiekybiniam rizikos įvertinimui. Atliktas galimų avarijų pasekmių modeliavimas Effects 10.1.4 programine įranga ir individualios ir socialinės rizikos skaičiavimas Riskcurves 10.1.4 programine įranga. Paskaičiuotos amonio nitrato sprogimo, medienos dulkių (apie 100 kg) sprogimo, medienos gaisro, didelių gaisrų metu smilkstant smulkintai medienai, išsiliejus karštai mineralinei alyvai ir kilus gaisrui pavojingo poveikio zonos. Visais atvejais pavojingo poveikio zonos neišeina už PŪV teritorijos ribų ir poveikis aplinkiniams gyventojams ir objektams dėl jos metu galinčių kilti avarinių situacijų nereikšmingas. Individualios rizikos kontūrai išplitę tik šalia galimų avarijų vietų ir neišeina už PŪV veiklos sklypų ribų. Aplinkiniams gyventojams PŪV avarijos pavojaus nekelia. PŪV teritorijos aplinkoje nėra pavojingų objektų, įtrauktų į Lietuvos Respublikos pavojingų objektų registrą.

***Atliekos***

Statybų metu susidarys tam tikri kiekiai statybinių atliekų. Visos statybos proceso metu susidariusios atliekos bus tvarkomos vadovaujantis Statybinių atliekų tvarkymo taisyklėmis, patvirtintomis 2006 m. gruodžio 26 d. LR aplinkos ministro įsakymu Nr. D1-637 (su vėlesniais pakeitimais).

Eksploatacijos metu susidarys:

- gamybinės ir pakuočių atliekos. Gamybos procese susidariusios medžio dulkės, bus paduodamos į būgninės džiovyklos integruotą pakurą, kurioje kartu su dujomis bus sudeginamos.

- klijų paruošimo bare nusėsdintuvuose susikaupusios karbamidinių – formaldehidinių dervų nuosėdos keletą kartų per metus yra išvalomos ir priduodamos atliekas tvarkančiai įmonei. Nuotekų dumblo iš nusodintuvų susidarys 3 t per metus ir bus identifikuojamas kaip atlieka – nuotekų valymo dumblas (kodas 03 03 11). MDP gamybos metu išmetamo oro šlapio elektrostatinio valymo (WESP) metu susidarys nuotekos, kurios bus surenkamos spec. rezervuare ir išvalomos aukšto efektyvumo flotatoriuje, ir vėliau planuojamos panaudoti klijų gamybai ir/arba kuro homogenizavimui. Nesant galimybės nuotekas panaudoti, jos bus priduodamos specializuotiems atliekų tvarkytojams. Susidarys apie 1650 t nuotekų valymo dumblo (kodas 03 03 11).

- pagalbinio (gamybos aptarnavimo) ūkio atliekos: gatvių valymo liekanos, naudota tepalinė alyva, paviršinių nuotekų valymo dumblas, absorbentai, filtrų medžiagos, pakuotės, užteršti apsauginiai drabužiai, transporto priemonių aptarnavimo atliekos, dienos šviesos lempos. Darbuotojų buitinių patalpų priežiūros metu susidarys mišrios komunalinės atliekos, stiklas, plastikas ir popierius;

- kuro deginimo atliekos. Gaminant šilumą, kuru naudojant medieną susidarys pelenai. Veiklos vykdytojas privalo nustatyti pelenų atitiktį šalutiniams produktams pagal Gamybos liekanų priskyrimo prie šalutinių produktų tvarkos aprašą, patvirtintą 2012-01-17 LR aplinkos ministro ir LR ūkio ministro įsakymu Nr. D1-46/4-63, ir, esant kriterijams, pelenai turi būti tvarkomi pagal LR aplinkos ministro 2014-06-25 įsakymu Nr.D1-572 patvirtintas medienos kuro pelenų tvarkymo ir naudojimo taisykles.

Įgyvendinus PŪV įmonėje susidarančios atliekos bus sandėliuojamos ir tvarkomos vadovaujantis Atliekų tvarkymo taisyklėmis (patvirtinta Lietuvos Respublikos aplinkos ministro 1999 m. liepos 14 d. įsakymu Nr. 217; Lietuvos Respublikos aplinkos ministro 2017 m. spalio 9 d. įsakymo Nr. D1-831 redakcija).

**PAV ataskaitoje poveikis aplinkos komponentams įvertintas atsižvelgiant į pirmojo plėtros (I-osios veiklos vystymo alternatyvos) etapo numatomus du statybos etapus.**

***Vandens naudojimas***

Šiuo metu planuojamoje teritorijoje nėra centralizuotų vandens tiekimo ir nuotekų šalinimo tinklų.

Analizuojamo objekto eksploatavimo metu vanduo bus naudojamas buitinėms, gamybinėms ir priešgaisrinėms reikmėms. Vandenį tieks UAB „Akmenės vandenys“, kuri planuoja analizuojamoje teritorijoje vietinius artezinius gręžinius. Kita alternatyva – vandens tiekimas iš centralizuoto tinklo.

PAV ataskaitoje nagrinėta artezinių gręžinių įrengimo alternatyva. Vandens poreikiams užtikrinti būtų reikalinga įrengti keturis artezinius vandens gręžinius: tris – pramonės gamybiniams poreikiams iki 200 m3/d pajėgumo kiekvienas bei vienas maistiniams poreikiams, t.y. valgyklos reikmėms iki 99 m3/d pajėgumo. Arteziniai vandens gręžiniai bus įrengti pagal gręžinių įrengimo techninius reikalavimus.

Vanduo iš paviršinių vandens telkinį, nebus imamas.

I statybos etape vandens poreikis:

- gamybos poreikiams (klijų ruošimui, įrenginių aušinimui, WESP papildymui) numatoma sunaudoti 176 420 m3/metus.

- buities reikmėms 19 100 m3/metus.

II statybos etape vandens poreikis:

- gamybos poreikiams (drėkinimui BG) numatoma sunaudoti 9760 m3/metus.

- buities reikmėms 3500 m3/metus.

Iš viso gamybos poreikiams būtų sunaudojama 186 180 m3/metus, o buities reikmėms 22 600 m3/metus.

***Nuotekų tvarkymas***

PŪV susidarančios *buitinės nuotekos* bus surenkamos ir buitinių nuotekų tinklais nuvedamos į Naujosios Akmenės miesto centralizuotus buitinių nuotekų surinkimo tinklus pagal sudarytą sutartį. Susidarančių nuotekų apskaita bus vykdoma pagal buitinėms reikmėms sunaudotą vandens kiekį, t. y. vandens apskaitos prietaiso rodmenis. Numatoma, kad I statybos etape buitinių nuotekų susidarys 56,1 m3/dieną, II statybos etape – 10,4 m3/dieną. Iš viso buitinių nuotekų (I ir II statybos etapo) 66,5 m3/dieną.

*Gamybinių nuotekų* centralizuoti tinklai nėra projektuojami. Gamybinės nuotekos susidaro MDP gamybos klijų paruošimo bare profilaktiškai plaunant maišytuvus ir kt. įrengimus. Šios nuotekos surenkamos į spec. rezervuarą nusėsdintuvą šalia klijų virtuvės ir vėliau pakartotinai panaudojamos MDP klijų gamybai. Nusėsdintuvuose susikaupusios karbamidinių-formaldehidinių dervų nuosėdos keletą kartų per metus yra išvalomos ir priduodamos atliekas tvarkančiai įmonei. Nuotekų dumblo iš nusodintuvų susidarys 3 t per metus ir bus identifikuojamas kaip atlieka – nuotekų valymo dumblas (kodas 03 03 11).

MDP gamybos metu išmetamo oro šlapio elektrostatinio valymo (WESP) metu susidarys nuotekos. Šios nuotekos bus surenkamos spec. rezervuare ir išvalomos aukšto efektyvumo flotatoriuje. Numatoma, kad per metus po flotacijos susidarys 1650 m3 užteršto vandens. Po flotatoriaus proceso vanduo bus naudojamas klijų gamybai ir/arba kuro homogenizavimui. Prieš naudojant sukauptas nuotekas kuro homogenizavimui, jos bus ištiriamos laboratorijoje. Kuro drėkinimui galima naudoti tik tokias nuotekas, kurios nėra užterštos prioritetinėmis pavojingomis cheminėmis medžiagomis, kurių pavojingumas apibrėžtas REACH reglamente. Nesant galimybės vandens panaudoti, jis bus priduodamas specializuotiems atliekų tvarkytojams. Priduodant atliekų tvarkytojams vanduo po flotatoriaus bus identifikuojamas kaip atlieka – nuotekų valymo dumblas (kodas 03 03 11).

Tokiu būdu nuotekos į centralizuotus buitinių nuotekų surinkimo tinklus ar gamtinę aplinką nebus išleidžiamos.

*Paviršinių nuotekų tvarkymas.*

Planuojama, kad paviršinės nuotekos nuo sąlyginai švarių teritorijų ir pastato stogų bus renkamos atskirai ir kaupiamos požeminiuose priešgaisriniuose rezervuaruose. Nuotekų perteklius, užsipildžius rezervuarams bus išleistas nevalytas į paviršinio vandens telkinius. Šios sąlyginai švarios paviršinės nuotekos gali būti panaudotos vejų laistymui.

Paviršinės nuotekos nuo galimai taršių teritorijų, kurios bus surenkamos vietiniais nuotekų tinklais, apvalomos purvo ir naftos gaudyklėse ir išvalytos iki aplinkosauginių reikalavimų išleidžiamos į gamtinę aplinką, t. y. į melioracijos kanalą, kuriuo pateks į Drūktupio upę (vandentakio kodas 30010652, vietos koordinates: X:6237372, Y:431472 LKS), esantį apie 600 m į pietryčius nuo rytinės PŪV sklypo ribos. Planuojama išleidžiamų paviršinių nuotekų didžiausia teršalų momentinė koncentracija: SM – 50 mg/l; NP – 7 mg/l, vidutinė metinė: SM – 30 mg/l; NP – 5 mg/l. Išleidžiamų paviršinių nuotekų užterštumas neviršys Paviršinių nuotekų tvarkymo reglamente nustatytų reikalavimų paviršinėms nuotekoms, išleidžiamoms į gamtinę aplinką.

***Aplinkos oro taršos vertinimas***

PŪV metu aplinkos oras (po I ir II statybos etapo įgyvendinimo) bus teršiamas MDP ir baldų gamybos technologinių procesų metu išsiskiriančiais teršalais ir šiluminės energijos gamybos metu susidariusiais degimo produktais, deginant biokurą ir gamtines dujas.

I statybos etapo metu (MPD gamyba ir šilumos gamyba) išsiskirs 1809,78 t/metus aplinkos oro teršalų (anglies monoksido 737,85 t/metus, azoto oksidų 952,294 t/metus, kietų dalelių 75,4178 t/metus, lakiųjų organinių junginių 10,371 t/metus, formaldehido 27,44 t/metus, sieros dioksido 6,415 t/metus).

II statybos etapo metu (baldų gamyba) išsiskirs 1,16 t/metus aplinkos oro teršalų (kietų dalelių).

Įgyvendinus I ir II statybos etapą į aplinkos orą išsiskirs 1810, 946 t/metus aplinkos oro teršalų.

MDP ir baldų gamybos metu į aplinkos orą bus išmetami anglies monoksidas, azoto dioksidas, kietosios dalelės, sieros dioksidas, formaldehidas ir lakūs organiniai junginiai.

Kuro deginimo metu katiluose susidarys šie aplinkos oro teršalai: azoto dioksidas, kietosios dalelės, anglies monoksidas, sieros dioksidas.

Trijų medienos kuro katilų ir vieno rezervinio gamtinių dujų katilo termofikacinės alyvos kaitinimo ir šilumos gamybos katilinė bus statoma I statybos etape. Pagrindinis šilumos energijos poreikis yra I statybos etapu statomos medienos plokščių gamyklos technologijos procese. II statybos etapu pastačius baldų cechą su administracinėmis šilumos energija bus naudojama tik patalpų šildymui, todėl pakanka naudoti I statybos etapu pastatytos katilinės šilumos perteklių.

Šilumos gamybos oro tarša priskirta pirmam statybos etapui ir apskaičiuotas galimas maksimalus poveikis aplinkos orui pagal maksimalius suplanuotus šilumos pajėgumus ir kuro sunaudojimą. Įgyvendinus II statybos etapą šilumos gamybos oro taršos šaltinių emisijos nesikeis.

PAV ataskaitoje pateikiant informaciją apie skiedros iškrovimą ir sandėliavimą nurodyta, kad medienos skiedra į įmonę bus pristatoma uždengtu transportu. Naudojama skiedra nėra smulkioji medienos frakcija, jos dydis paprastai siekia apie 2–3 cm., o drėgnumas 50 proc., t. y. lauko aikštelėse bus sandėliuojama nedžiovinta medienos skiedra. Šios medienos skiedros charakteristikos leidžia daryti išvadą, kad perkrovimo ir sandėliavimo metu ji nedulkės. Veiklos teritorija bus aptverta, užstatyta statiniais, dėl to mažėja vėjo greitis ir skiedros išpustymo galimybė.

Planuojamoje veikloje numatoma gaminti skiedrą iš atvežtinės medienos, kuri bus apdorojama uždarame procese, o nuo smulkintuvo išsiskiriančios kietosios dalelės pneumosistema patenka į ciklono tipo valymo įrenginį, kuriame yra sulaikomos kietosios dalelės. Iš ciklono atskirta stambioji frakcija patenka į skiedros frakciją. Susmulkinta skiedra bus kaupiama trijose uždarose po 700 m3 talpos talpyklose. Visi tolesni medienos perdirbimo etapai bus uždari, o išsiskyrę teršalai bus surenkami valymo įrenginiuose.

Skiedra iš vagonų bus iškraunama taip pat krautuvų pagalba. Skiedros išpylimas tiesiogiai iš vagonų nebus atliekamas, planuojamoje veikloje nebus naudojama technika (kranai) galinti atlikti tokias operacijas. Vadovaujantis Europos aplinkos agentūros į atmosferą išmetamų teršalų apskaitos metodikos naujausioje redakcijoje (angl. - EMEP/EEA air pollutant emission inventory guidebook 2016), nurodoma, kad iš biomasės laikymo vietų, kietųjų dalelių išsiskyrimas yra nereikšmingas, taršos rodikliai nėra nurodomi.

Bendrą automobilių paros srautą sudarys 100 lengvųjų ir 143 sunkiasvorių automobilių. Geležinkelio transportą sudarys vienas manevravimo lokomotyvas. Mobilių aplinkos oro taršos skaičiavimas atliekamas pagal Vadovaujantis Europos aplinkos agentūros į atmosferą išmetamų teršalų apskaitos metodika (EMEP/EEA air pollutant emission inventory guidebook - 2016). Skaičiavimai atliekami pagal metodikoje pateikiamą apibendrintą skaičiavimo algoritmą Tier1, paremtą tešalo kiekio apskaičiavimu pagal vidutines kuro sąnaudas. I statybos etapo metu iš mobilių aplinkos oro taršos šaltinių išsiskirs 18,355 t/metus teršalų. II statybos etapo metu iš mobilių aplinkos oro taršos šaltinių išsiskirs 0,518 t/metus teršalų. Įgyvendinus (I ir II statybos etapą) išsiskirs 18,873 t/metus teršalų.

***Aplinkos oro teršalų modeliavimas***

Teršalų sklaidos matematinis modeliavimas atliktas kompiuterinių programų paketu „ISC-AERMOD View”, AERMOD matematiniu modeliu, skirtu pramoninių šaltinių kompleksų išmetamų teršalų sklaidai aplinkoje simuliuoti. LR aplinkos apsaugos agentūros direktoriaus 2008 m. gruodžio 9 d. įsakymu Nr. AV-200 patvirtintose „Ūkinės veiklos poveikiui aplinkos orui vertinti teršalų sklaidos skaičiavimo modelių pasirinkimo rekomendacijose“ AERMOD modelis yra rekomenduojamas teršalų sklaidai modeliuoti. PŪV veiklos teršalų skaidos modelyje buvo naudojamas Dekarto (Cartesian) receptorių tinklelis. Receptorių tinklelio dydis 3120 x 3120 m, žingsnis – apie 80 m. Iš viso receptorių tinklelį sudaro 1600 receptorių.

Modeliavimui buvo naudojami Šiaulių hidrometeorologinės stoties meteorologiniai duomenys, kuriuos pateikė Lietuvos hidrometeorologijos tarnyba prie Aplinkos ministerijos. Meteorologinių duomenų paketą sudaro 2010–2014 m. laikotarpio, keturių pagrindinių meteorologinių parametrų reikšmės kiekvienai metų valandai: aplinkos temperatūra, vėjo greitis ir kryptis, debesuotumas. 2010–2014 metų meteorologinių duomenų paketas panaudotas remiantis LR Aplinkos ministro 2016 m. liepos 8 d. įsakymu Nr. D1-492 „Dėl LR AM 2007 m. lapkričio 30 d. įsakymo Nr. D1-653 „Dėl teršalų sklaidos skaičiavimo modelių, foninio aplinkos oro užterštumo duomenų ir meteorologinių duomenų naudojimo ūkinės veiklos poveikiui aplinkos orui įvertinti“ pakeitimo“, kurio 3.1 punkte nustatyta, kad veiklos vykdytojai nuo 2015 m. sausio 1 d. iki šio įsakymo įsigaliojimo dienos (t. y. iki 2016 m. rugpjūčio 1 d.) iš Lietuvos hidrometeorologijos tarnybos prie Aplinkos ministerijos pagal sutartis įsigytus vietovės meteorologinius duomenis gali naudoti ne ilgiau kaip 5 (įskaitant įsigijimo) metus.

Vadovaujantis LR aplinkos ministro 2001 m. gruodžio 11 d. įsakymu Nr. 591/640 „Dėl aplinkos oro užterštumo normų nustatymo“ apskaičiuotų koncentracijų palyginimas su ribinėmis vertėmis atliekamas taikant atitinkamą procentilį:

* azoto dioksido 1 val. koncentracijai – 99,8 procentilis,
* kietųjų dalelių (KD10) atveju taikytinas 90,4 procentilis;
* sieros dioksido (SO2) atveju taikytini 99,7 (valandos vidurkio) ir 99,2 (paros vidurkio) procentiliai;
* anglies monoksido koncentracijai – 100 procentilis.

AERMOD modelis neturi galimybės paskaičiuoti LOJ ir formaldehido pusės valandos koncentracijos, todėl skaičiuojamas 98,5-asis procentilis nuo valandinių verčių, kuris lyginamas su pusės valandos ribine verte.

PŪV į aplinkos orą išmetamų teršalų ribinės koncentracijų vertės nustatytos remiantis „Teršalų, kurių kiekis aplinkos ore ribojamas pagal Europos sąjungos kriterijus, sąrašu“ patvirtintu LR AM ir LR SAM 2007-06-11 įsakymu Nr. D1-239/V-469) bei LR AM ir SAM 2010-07-07 įsakymu Nr. D1-585/V-611 patvirtintomis „Aplinkos oro užterštumo sieros dioksidu, azoto dioksidu, azoto oksidais, benzenu, anglies monoksidu, švinu, kietosiomis dalelėmis ir ozonu normomis“.

Atliekant modeliavimą buvo įvertinta aplinkos oro teršalų sklaida įgyvendinus abu (I ir II statybos etapą) etapus t.y. maksimalią blogiausią situaciją. PŪV aplinkos oro teršalų sklaidos modeliavimas buvo atliktas modeliuojant PŪV išmetamų aplinkos oro teršalų sklaidą be foninės taršos ir su fonine tarša.

*Lentelė 1 Aplinkos oro teršalų sklaidos modeliavimo rezultatai*

|  |  |  |  |
| --- | --- | --- | --- |
| Teršalas | Ribinė vertė | Apskaičiuota didžiausia koncentracija nevertinant foninės taršos | Apskaičiuota didžiausia koncentracija įvertinus foninę taršą |
| Vidurkinimo intervalas | [µg/m3] | [µg/m3] | vnt. dalimis ribinės vertės | [µg/m3] | vnt. dalimis ribinės vertės |
| 1 | 2 | 3 | 4 | 5 | 4 | 5 |
| Anglies monoksidas(CO) | 8 valandų | 10000 | 263,376 | 0,026 | 453,376 | 0,045 |
| Azoto dioksidas (NO2) | 1 valandos | 200 | 134,285 | 0,671 | 139,085 | 0,695 |
| metų | 40 | 14,026 | 0,351 | 18,826 | 0,471 |
| Kietosios dalelės (KD10) | paros | 50 | 0,647 | 0,013 | 10,047 | 0,201 |
| metų | 40 | 1,002 | 0,025 | 10,402 | 0,26005 |
| Kietosios dalelės (KD2,5) | metų | 25 | 0,502 | 0,020 | 7,802 | 0,312 |
| Sieros dioksidas (SO2) | valandos | 350 | 0,708 | 0,002 | 2,808 | 0,008 |
| paros | 125 | 0,117 | 0,001 | 2,217 | 0,018 |
| Formaldehidas | 0,5 valandos | 100 | 0,018 | 0,0002 | - | - |
| Lakieji organiniai junginiai | 0,5 valandos | 5000 | 55,993 | 0,011 | - | - |

Pagal gautus ir PAV ataskaitoje pateiktus išmetamų aplinkos oro teršalų sklaidos modeliavimo rezultatus nustatyta, kad nei vieno teršalo atveju ribinės vertės nėra viršijamos įvertinus foninę taršą ir taršą be fono. Teršalų didžiausios koncentracijos apskaičiuotos PŪV teritorijos ribose, už teritorijos ribų aplinkos oro kokybė bus įtakojama minimaliai.

***Aplinkos oro taršos prevencijos priemonės***

PAV ataskaitoje (97 – 98 psl.) nurodyta, kad PŪV MDP ir baldų gamybos procesuose susidarę teršalai į aplinkos orą bus išmetami juos valant valymo įrenginiuose (ciklonuose, filtruose, šlapiuose elektrostatiniuose filtruose). Planuojamoje biokuro katilinėje numatomas kondensacinis ekonomaizeris, išvalantis į aplinkos orą išmetamus teršalus iki teisės aktuose nustatytų ribinių verčių.

***Poveikis visuomenės sveikatai***

Vykdant planuojamą ūkinę veiklą, gyventojų sveikatą gali įtakoti triukšmas, oro tarša ir tarša kvapais.

Išnagrinėjus informaciją apie planuojamą ūkinę veiklą, technologinius procesus, taršos veiksnius, prognozuojamą taršos emisiją planuojant biokuro deginimą, dervų naudojimą, laminavimą, galima teigti, kad nagrinėjamu ūkinės veiklos – medienos perdirbimo pramonės įmonių eksploatacijos metu fizinę aplinką įtakoja šie veiksniai:

- įrenginių bei mobilių taršos šaltinių (aptarnaujančio transporto) skleidžiama fizinė tarša – triukšmas;

- iš gamybinių objektų ir aptarnaujančio transporto į aplinkos orą išsiskiriantys cheminiai teršalai: kietos dalelės, anglies monoksidas, azoto oksidai, sieros dioksidas, lakieji organiniai junginiai (angliavandeniliai), formaldehidas;

- iš pramonės objektų ir aptarnaujančio transporto į aplinkos orą išsiskiriantys kvapai.

*Kvapai*

Technologinės veiklos sukeliamas kvapas yra vertintas pagal kvapo valdymo metodines rekomendacijas, parengtas įgyvendinant 2007–2013 m. Žmogiškųjų išteklių plėtros veiksmų programos 4 prioriteto „Administracinių gebėjimų stiprinimas ir viešojo administravimo efektyvumo didinimas“ priemones. Vertinamoje ūkinėje veikloje galima tarša specifiniais lakiųjų organinių junginių, formaldehido, sieros dioksido ir azoto dioksido kvapais.

Kvapo sklaidos modeliavimas atliktas kompiuterinių programų paketu „AERMOD View”, AERMOD matematiniu modeliu, skirtu pramoninių šaltinių kompleksų išmetamų teršalų sklaidai aplinkoje modeliuoti. Kvapų modeliavimo taršos šaltinių fiziniai parametrai ir vietovės meteorologinės sąlygos priimti analogiški kaip ir oro teršalų sklaidos modeliavime.

Atliktas esamas ir PŪV kvapo sklaidos aplinkos ore modeliavimas parodė, kad kvapo koncentracijos vienos valandos vidurkio intervale neviršija Lietuvos higienos normoje HN 121:2010 „Kvapo koncentracijos ribinė vertė gyvenamosios aplinkos ore“ (toliau- HN 121:2010) nustatytos ribinės vertės gyvenamosios aplinkos ore 8 OUE/m3 vertės. Apskaičiuota didžiausia kvapo koncentracija 0,04 OUE/m3, tai sudaro 0,005 vienetus kvapo ribinės vertės.

*Triukšmas*

*Triukšmo šaltiniai, susiję su technologijomis*:

Rąstų smulkinimo įrenginys (triukšmo šaltinis – T1)

Pjuvenų, skiedros rūšiavimo įrenginio (T2)

Drožliavimo įrenginių pastatas (T3)

Džiovyklos įrenginys (T4)

Drožlės rūšiavimo įrenginyje (T5) pagrindiniai triukšmo šaltiniai yra 2 ventiliatoriai

Medienos plokščių gamybos pastatas (T6)

Ant MDP gamybos pastato stogo yra montuojami aštuoni oro ištraukimo ventiliatoriai – ventkameros (T7-1 – T7-8)

Penkios baldų surinkimo linijos (T8) – trys pirmoje baldų gamybos linijoje ir dvi antroje baldų gamybos linijoje.

Baldų ruošinių gamybos linijoje (T9)

Ant baldų gamybos pastato stogo yra montuojami devyni oro ištraukimo ventiliatoriai – ventkameros (T10-1 – T10-9)

Rąstų krovą planuojama vykdyti 7 krautuvais, skiedrų krovą – 1 krautuvu. Visi šie krautuvai (T11-1 – T11-8)

Skiedra iš vagonų bus iškraunama krautuvų pagalba, bus eksploatuojami 3 vnt. krautuvai (T12-1 – T12-3).

Katilinės (T14) įrenginiai.

*Kiti triukšmo šaltiniai*:

Lauke prie drožliavimo įrenginių pastato planuojama įrengti 1 ventiliatorių (T15)

Pastate, šalia drožlės rūšiavimo įrenginio, planuojama įrengti 3 ventiliatorius (T16)

Šalia MDP medienos plokščių gamybos pastato planuojama įrengti 5 ventiliatorius (T17-T21). Prie ventiliatorių Nr. T17, T18, T20 ir T21 siūloma įrengti prieštriukšminę sienutę, kurios tipas – garsą atspindintis, ilgis – 70 metrų, aukštis – ne mažiau kaip 3 metrai.

Pagrindiniai taršos šaltiniai susiję su I statybos etapu, II statybos etape bus taršos šaltiniai, kurių numeraciją nuo T8 iki T10-9.

*Įmonės teritorijoje transporto sukeliamas triukšmas*

Autotransportas į teritoriją atvažiuos Aušros ir Ryto gatvėmis, bendrą automobilių paros srautą sudarys 100 lengvųjų ir 143 sunkiasvorių automobilių. Skaičiavimuose vertinamos automobilių stovėjimo aikštelės (P1 ir P2).

PŪV teritorijoje per metus numatyta iškrauti apie 9250 vagonų su skiedra, 2000 vagonų ir 1200 platformų su medieną, 1000 vagonų su derva.

Triukšmas planuojamoje teritorijoje apskaičiuotas naudojant CadnaA programinę įrangą. CadnaA (Computer Aided Noise Abatement – kompiuterinė triukšmo mažinimo sistema) – tai programinė įranga skirta triukšmo poveikio apskaičiavimui, vizualizacijai, įvertinimui ir prognozavimui. CadnaA programoje vertinamos 4 pagrindinės akustinių taršos šaltinių grupės (pagal 2002/49/EB), kurioms taikomos atitinkamos Europos Sąjungoje ir Lietuvoje galiojančios metodikos ir standartai (Pramoninis triukšmas (ISO 9613); Kelių transporto triukšmas (NMPB-Routes-96); Geležinkelio triukšmas (SRM II)).

Skaičiuojant triukšmą pagal ISO 9613 buvo priimtos palankiausios sąlygos triukšmo sklidimui: triukšmo lygio skaičiavimo aukštis – 1,5 m, skaičiavimo žingsnis – 5 m; oro temperatūra +10 ºC, santykinis drėgnumas 70 %; triukšmo slopinimas – įvertinti gretimų statinių aukščiai nagrinėjamoje teritorijoje, įvertintos dangų absorbcinės charakteristikos; įvertintas triukšmo šaltinių darbo režimas; transporto srautas vertinamas kaip linijinis triukšmo šaltinis.

*Lentelė 2 Apskaičiuoti prognozuojami PŪV veiklos triukšmo rodikliai ties PŪV žemės sklypo ribomis bei artimiausioje gyvenamoje aplinkoje*

|  |  |
| --- | --- |
| Vieta | Apskaičiuotas triukšmo rodiklis, dBA |
| Ldienos | Lvakaro | Lnakties | LDVN |
| **Įgyvendinus I statybos etapą** |
| Šiaurinė PŪV sklypo riba | 35 | 34 | 30 | 38 |
| Rytinė PŪV sklypo riba | 38–44 | 37–42 | 34–40 | 41–48 |
| Pietinė PŪV sklypo riba | 42–53 | 41–52 | 39–48 | 46–57 |
| Vakarinė PŪV sklypo riba | 36–56 | 35–53 | 31–47 | 39–57 |
| Gyvenamas namas (žym. C) | 35 | 34 | 31 | 38 |
| Gyvenamas namas (žym. D) | 42 | 41 | 39 | 46 |
| **Įgyvendinus I ir II statybos etapus** |
| Šiaurinė PŪV sklypo riba | 35–36 | 34–35 | 29–23 | 38–40 |
| Rytinė PŪV sklypo riba | 39–45 | 38–43 | 35–41 | 43–48 |
| Pietinė PŪV sklypo riba | 43–57 | 42–55 | 38–48 | 47–57 |
| Vakarinė PŪV sklypo riba | 36–56 | 35–53 | 31–48 | 39–56 |
| Gyvenamas namas (žym. C) | 34 | 33 | 29 | 37 |
| Gyvenamas namas (žym. D) | 42 | 41 | 39 | 46 |
| *HN 33:2011 ribinė vertė* | ***55*** | ***50*** | ***45*** | ***55*** |

Pagal atliktą triukšmo vertinimą ir triukšmo sklaidos matematinį modeliavimą apskaičiuoti triukšmo rodikliai įgyvendinus abu statybos etapus prie artimiausios gyvenamosios aplinkos neviršija HN 33:2011 nustatytų ribinių verčių gyvenamajai aplinkai visais paros laikotarpiais.

Apskaičiuoti I statybos etapo ir suminiai abiejų etapų triukšmo rodikliai ties vakarine ir pietine PŪV teritorijos žemės sklypų ribomis viršija HN 33:2011 nustatytas ribines vertes gyvenamajai ir visuomeninei aplinkai dienos, vakaro ir nakties periodais. Atsižvelgiant į šiuos viršijimusi siūloma nustatyti PŪV sanitarinės apsaugos zoną remiantis dienos, vakaro ir nakties triukšmo (55, 50 ir 45 dBA) izolinijomis.

PŪV transporto eismo Aušros ir Ryto gatvėmis sukeliamo triukšmo modeliavimo rezultatai pateikiami 3 lentelėje.

*Lentelė 3 Apskaičiuoti transporto eismo Ryto ir Aušros gatvėmis prognozuojami triukšmo rodikliai artimiausioje gyvenamoje aplinkoje*

|  |  |
| --- | --- |
| Vieta | Apskaičiuotas triukšmo rodiklis, dBA |
| Ldienos | Lvakaro | Lnakties | LDVN |
| Gyvenamas namas (žym. D) | 45\*(48\*\*) | 43 (46) | 42 (46) | 50 (53) |
| Gyvenamas namas (žym. E) | 55 (70) | 53 (67) | 52 (66) | 59 (74) |
| Gyvenamas namas (žym. F) | 58 (70) | 55 (67) | 54 (66) | 62 (74) |
| Gyvenamas namas (žym. G) | 55 (70) | 53 (67) | 52 (66) | 60 (74) |
| Gyvenamas namas (žym. H) | 55 (70) | 53 (67) | 52 (66) | 60 (74) |
| Gyvenamas namas (žym. I) | 55 (70) | 53 (67) | 52 (66) | 60 (74) |
| Gyvenamas namas (žym. J) | 47 (57) | 45 (55) | 45 (54) | 55 (61) |
| Gyvenamas namas (žym. K) | 50 (54) | 49 (52) | 48 (52) | 55 (59) |
| Gyvenamas namas (žym. L) | 50 (43) | 48 (51) | 47 (50) | 55 (57) |
| ***HN 33:2011 ribinė vertė*** | ***65*** | ***60*** | ***55*** | ***65*** |

Pastabos:

\* – Prognozuojama triukšmo garso slėgio reikšmė (dBA) prie gyvenamo namo;

\*\* – Skliaustuose pateikiama prognozuojama triukšmo garso slėgio reikšmė (dBA) 40 m atstumu nuo gyvenamo pastato

Pagal atliktą Aušros ir Ryto gatvėmis važiuojančio PŪV autotransporto triukšmo vertinimą ir triukšmo sklaidos matematinį modeliavimą apskaičiuoti autotransporto triukšmo rodikliai prie artimiausių gyvenamųjų pastatų neviršija HN 33:2011 nustatytų ribinių verčių gyvenamajai aplinkai visais paros laikotarpiais. Pagal atliktą Aušros ir Ryto gatvėmis važiuojančio PŪV autotransporto triukšmo vertinimą ir triukšmo sklaidos matematinį modeliavimą apskaičiuoti autotransporto triukšmo rodikliai prie artimiausioje gyvenamoje aplinkoje (40 m atstumu nuo pastatų sienų) viršija HN 33:2011 nustatytas ribines vertes gyvenamajai aplinkai visais paros laikotarpiais ties gyvenama aplinka žym. E, F, G, H, I.

Siekiant užtikrinti, kad HN 33:2011 nustatytos ribinės vertės artimiausioje gyvenamoje aplinkoje nebūtų viršijamos siūloma ties gyvenama aplinka žym. E, F, G, H, I įrengti prieštriukšmines priemones. Vertinama, kad triukšmo barjerai įrengiami greta gatvės, ties gyvenamosios aplinkos sklypo ribomis.

*Lentelė 4 Informacija apie prieštriukšmines sienutes*

|  |  |  |  |
| --- | --- | --- | --- |
| Vieta | Aukštis, m | Ilgis, m | Atstumas iki gyvenamo namo, m |
| Gyvenamas namas (žym. E) | 5 | 80 | 33 |
| Gyvenamas namas (žym. F) | 5 | 95 | 17 |
| Gyvenamieji namai (žym. G, H, I) | 5 | 185 | 28 |

Skaičiavimuose įvertinta atspindinti triukšmo užtvara. Tokios užtvaros atspindi triukšmą, užkerta kelią garso bangoms sklisti ir taip apsaugo akustinio šešėlio zoną. CadnaA programa modeliavime vertina tik užtvaros paviršiaus tipą (atsispindinti, absorbuojanti ir kt.) ir jos geometrinius duomenis (ilgis, aukštis). Šiuo atveju buvo pasirinkti tokie duomenis:

* užtvaros paviršius – atspindintis, absobcijos koeficientas – 0,21;
* užtvaros preliminarus geometriniai duomenis – aukštis 5 m, ilgis nurodytas 4 lentelėje

Triukšmo užtvaros bus projektuojamas atsižvelgiant į „Aplinkosauginių priemonių projektavimo, įdiegimo ir priežiūros rekomendacijos. Kelių eismo triukšmo mažinimas APR-T 10“ rekomendacijas ir „Triukšmo užtvarų parinkimo, modeliavimo, projektavimo ir įrengimo taisykles“ T TU 15 (patvirtinta Lietuvos automobilių kelių direkcijos prie susisiekimo ministerijos direktoriaus 2015 m. rugpjūčio 17 įsakymu Nr. v(e)-18), kad būtų maksimaliai išvengta triukšmo prasklidimo:

* užtvara turi būti visiškai sandari ir be plyšių; negali būti plyšių tarp žemės paviršiaus, grunto ir užtvaros;
* remiantis „Triukšmo užtvarų parinkimo, modeliavimo, projektavimo ir įrengimo taisyklių“ 2 priedu polikarbonatinių užtvarų, kurių storis 8–12 mm, o apkrova 10–14 kg/m2 garso izoliacinė savybės siekia 30–33 dBA.

Užtvara iš tokias savybes turinčios medžiagos triukšmo lygį už barjero ir greta gyvenamojo pastato sumažintų ~20 dBA. Tokio užtvaros akustinio efekto pakanka, kad gyvenamoje aplinkoje nebūtų viršijamos triukšmo ribinės vertės. Techninio projektavimo metu triukšmo barjero parametrai ir charakteristikos gali būti tikslinami atsižvelgiant į vietos sąlygas ir faktinius triukšmo matavimus.

*Lentelė 5 Apskaičiuoti transporto eismo Ryto gatve prognozuojami triukšmo rodikliai artimiausioje gyvenamoje aplinkoje įvertinant prieštriukšmines priemones*

|  |  |
| --- | --- |
| Vieta | Apskaičiuoti triukšmo rodikliai, dBA |
| Ldienos | Lvakaro | Lnakties | LDVN |
| Gyvenamas namas (žym. E) | 50\*/47\*\* | 48 / 47 | 47 / 47 | 54 / 48 |
| Gyvenamas namas (žym. F) | 48 / 47 | 46 / 47 | 46 / 47 | 53 / 48 |
| Gyvenamas namas (žym. G) | 48 / 47 | 46 / 47 | 46 / 47 | 53 / 48 |
| Gyvenamas namas (žym. H) | 46 / 47 | 45 / 47 | 44 / 47 | 51 / 48 |
| Gyvenamas namas (žym. I) | 49 / 47 | 47 / 47 | 46 / 47 | 53 / 48 |
| *HN 33:2011 ribinė vertė* | ***65*** | ***60*** | ***55*** | ***65*** |

Pastabos:

\* – prognozuojama triukšmo garso slėgio reikšmė (dBA) prie gyvenamo namo;

\*\* – prognozuojama triukšmo garso slėgio reikšmė (dBA) prie gyvenamosios aplinkos sklypo ribos, už triukšmo užtvaros (barjero).

Pagal atliktą Aušros ir Ryto gatvėmis važiuojančio PŪV autotransporto triukšmo vertinimą ir triukšmo sklaidos matematinį modeliavimą įvertinus siūlomas prieštriukšmines priemonės (prieštriukšminių užtvarų įrengimą) apskaičiuoti autotransporto triukšmo rodikliai artimiausioje gyvenamoje aplinkoje neviršija HN 33:2011 nustatytų ribinių verčių gyvenamai aplinkai visais paros laikotarpiais.

 ***Sanitarinė apsaugos zona (toliau – SAZ)***

 Pagal Lietuvos Respublikos sveikatos apsaugos ministro 2004 m. rugpjūčio 19 d. įsakymu Nr. V-586 patvirtintų Sanitarinių apsaugos zonų ribų nustatymo ir režimo taisyklių priedo „Sanitarinės apsaugos zonų ribų dydžiai, taikomi, kai neatliekamas poveikio visuomenės sveikatai vertinimas“ (toliau - Taisyklės) 8.2 punktą, medžio drožlių plokščių gamybai būtų taikomas 300 m SAZ dydis; pagal punktą 21.1 baldų gamybai – 100 m SAZ dydis.

 Pagal vietovės detalųjį planą, patvirtintą Akmenės  rajono savivaldybės tarybos 2010-08-25 sprendimu Nr. T-179, sklypui Ryto g. 4, Menčių kaimas yra nustatyta 500 m dydžio SAZ.

 Nagrinėjamu atveju, atliekant poveikio visuomenės sveikatai vertinimą, kaip poveikio aplinkai vertinimo proceso dalį, planuojamai ūkinei veiklai SAZ ribų dydis nustatomas kompleksiškai pagrindžiant planuojamos ūkinės veiklos prognozuojamos taršos sklaidos skaičiavimo duomenimis bei atitikties visuomenės sveikatos saugos teisės aktų reikalavimams įvertinimu. Nagrinėjamos ūkinės veiklos įtakojamos aplinkos oro taršos ir taršos kvapais prognozuojamos maksimalios koncentracijos neviršys norminiais teisės aktais nustatytų ribinių verčių. Apskaičiuoti triukšmo rodikliai ties vakarine ir pietine PŪV teritorijos žemės sklypų ribomis viršija HN 33:2011 nustatytas ribines vertes gyvenamajai ir visuomeninei aplinkai dienos, vakaro ir nakties periodais.

 Įvertinus planuojamos ūkinės veiklos įtakojamos triukšmo, aplinkos oro taršos, kvapų prognozuojamos taršos sklaidos skaičiavimo duomenis, siūloma nustatyti PŪV sanitarinę apsaugos zoną remiantis dienos, vakaro ir nakties triukšmo (55, 50 ir 45 dBA) izolinijomis. Kadangi pagal triukšmo izolinijas patikslinta SAZ riba būtų netaisyklinga, sudėtingai braižoma bei matuojama, siūlome SAZ ribą nustatyti aiškia, tiesia, lengvai koordinuojama linija, apimančia viršnorminio triukšmo zoną visais paros laikotarpiais pagal galimybes prisirišant prie sklypų ribų:

 - vakarų pusėje – sutapdinti su geležinkelio linijos sklypo kad. Nr. 3203/8001:1 vakarine riba;

 - šiaurės pusėje – sutapdinti su PŪV sklypo kad. Nr. 3203/0010:65 šiaurine riba, gretimų sklypų kad. Nr. 3203/0010:56, 3203/0010:53 šiaurine riba;

 - rytų pusėje – sutapdinti su Ryto gatve apimant gretimų sklypų kad. Nr. 3203/0010:53, 3203/0010:44 ribas, PŪV sklypų kad Nr. 3203/0010:98, 3203/0010:65, 3203/0010:49, 3203/0010:104 riba;

 - pietų pusėje – sutapdinti su PŪV sklypo kad. Nr. 3203/0010:104 pietine riba, gretimo sklypo kad Nr. 3203/0010:17 rytine riba, kirsti žemės sklypą Nr. 3203/0010:17, sutapdinti su žemės sklypo kad. Nr. 3203/0010:2 rytine ir pietine ribomis, sutapdinti su žemės sklypo kad. Nr. 3203/0010:8 rytine ir pietine ribomis, kirsti žemės sklypą kad. Nr. 3203/0012:132 tiesia linija iki geležinkelio linijos sklypo kad. Nr. 3203/8001:1 vakarinės ribos.

 Siūlomas sanitarinės apsaugos zonos dydis – 1262872,98 m2.

 Taip nustatyta sanitarinės apsaugos zonos riba užtikrins Taisyklių reikalavimą, kad taršos objekto keliama cheminė, fizikinė aplinkos oro tarša, tarša kvapais ar kita tarša, kurios rodiklių ribinės vertės reglamentuotos teisės norminiuose aktuose, už SAZ ribų neviršytų teisės norminiuose aktuose gyvenamajai aplinkai ir (ar) visuomeninės paskirties pastatų aplinkai nustatytų ribinių taršos verčių ir planuojama ūkinė veikla, vykdoma nagrinėjamoje vietoje, nedarys neigiamo poveikio visuomenės sveikatai.

 SAZ ribose nėra ribojama žemės ūkio veikla, todėl įregistruotos specialiosios sąlygos neturės poveikio esamam gretimų žemės sklypų naudojimui ar jų vertei.

***Aplinkos monitoringas.***

Planuojamos ūkinės veiklos monitoringas bus vykdomas vadovaujantis Ūkio subjektų aplinkos monitoringo nuostatais. PAV ataskaitoje pateiktas aplinkos oro teršalų kategorijų vertinimas, pateikta informacija apie aplinkos oro teršalų ir paviršinių nuotekų, nuo galimai taršių teritorijų, monitoringo dažnumą.

Aplinkos oro teršalų, išmetamų iš taršos šaltinio, kuris pagal tą teršalą yra priskirtas pirmajai kategorijai, monitoringas vykdomas tolygiai paskirsčius 4 kartus per metus, atliekant pakankamą matavimų ir/ar mėginių paėmimo skaičių. Aplinkos oro teršalų, išmetamų iš taršos šaltinio, kuris pagal tą teršalą yra priskirtas antrajai kategorijai, monitoringas vykdomas ne rečiau kaip 1 kartą per metus.

Gamybinės nuotekos į centralizuotus nuotekų surinkimo tinklus ar gamtinę aplinką nebus išleidžiamos, todėl monitoringas nenumatomas. Buities nuotekos bus išleidžiamos į centralizuotus nuotekų surinkimo tinklus. PŪV metu į aplinką planuojama išleisti paviršines nuotekas, kurios surenkamos nuo galimai teršiamų teritorijų. Minimalus metinis mėginių ėmimo dažnis išleidžiamose paviršinėse nuotekose – 1 kartas per ketvirtį, t.y. 4 kartai per metus. Numatomas mėginių ėmimas prieš nuotekų valymą ir po jo.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. PŪV MDP ir baldų gamybos procesuose susidarę teršalai į aplinkos orą bus išmetami po valymo valymo įrenginiuose (ciklonuose, filtruose, šlapiuose elektrostatiniuose filtruose). Planuojamoje biokuro katilinėje numatomas kondensacinis ekonomaizeris, išvalantis į aplinkos orą išmetamus teršalus iki teisės aktuose nustatytų ribinių verčių.

6.2. Siekiant užtikrinti, kad HN 33:2011 nustatytos ribinės vertės artimiausioje gyvenamoje aplinkoje nebūtų viršijamos, ties gyvenama aplinka žym. E, F, G, H, I būtina įrengti prieštriukšmines priemones. Vertinama, kad triukšmo barjerai įrengiami greta gatvės, ties gyvenamosios aplinkos sklypo ribomis. Prieštriukšminės sienutės turi atitikti PAV ataskaitoje ir šio Sprendimo 4 lentelėje nurodytus parametrus ir triukšmą sumažinti prie gyvenamųjų pastatų ~20 dBA, taip būtų užtikrinta, kad ir gyvenamojoje aplinkoje nebus viršijamos HN 33:2011 triukšmo ribinės vertės.

6.3. PŪV bus vykdoma pagal medienos plokščių gamybai taikomus GPGB.

6.4. Paviršinės nuotekos nuo galimai taršių teritorijų, kurios bus surenkamos vietiniais nuotekų tinklais, apvalomos purvo ir naftos gaudyklėse ir išvalytos iki aplinkosauginių reikalavimų išleidžiamos į gamtinę aplinką, t. y. į melioracijos kanalą, kuriuo pateks į Drūktupio upę.

Buitinės nuotekos bus atiduodamos į centralizuotus tinklus.

6.5. Numatomas pakartotinis gamybinių nuotekų panaudojimas. Gamybinės nuotekos surenkamos į spec. rezervuarą nusėsdintuvą šalia klijų virtuvės ir vėliau pakartotinai panaudojamos MDP klijų gamybai. Elektrostatinio valymo metu susidariusios nuotekos bus surenkamos spec. rezervuare ir išvalomos aukšto efektyvumo flotatoriuje. Po flotatoriaus proceso vanduo bus naudojamas klijų gamybai ir/arba kuro homogenizavimui. Nesant galimybės vandens panaudoti, jis bus priduodamas specializuotiems atliekų tvarkytojams.

**61. Planuojamos ūkinės veiklos poveikio Europos ekologinio tinklo „Natura 2000“ teritorijoms reikšmingumas**

PŪV teritorija nepatenka į europinio ekologinio tinklo „Natura 2000“ bei kitų saugomų teritorijų ribas. Artimiausia saugoma teritorija – Kamanų valstybinis gamtinis rezervatas, nutolęs apie 8,9 km į vakarus nuo veiklos vykdymo žemės sklypo. Kamanų pelkė, kur vykdoma pievinės lingės, tetervinų, dirvinių sėjikų, tikučių; žvirblinių pelėdų; migruojančių baltakakčių žąsų ir želmeninių žąsų sankaupų vietų apsauga, nutolusi nuo žemės sklypo 8,7 km. Planuojami sprendiniai, garantuojant technologijos saugumą, saugomoms ar ,,Natura 2000“ teritorijoms poveikio neturės, kadangi analizuojama teritorija nepatenka į natūralaus gamtinio karkaso ir saugomas teritorijas. Galimas poveikis paukščiams vertinamas kaip lokalus ir trumpalaikis, reikšmingas tik darbų vykdymo laikotarpiu. Kadangi reikšmingas poveikis saugomoms teritorijoms ir biologinei įvairovei nenumatomas, todėl poveikio mažinimo priemonės nėra būtinos.

**7. Pateiktos poveikio aplinkai vertinimo subjektų išvados:**

7.1. Akmenės rajono savivaldybės administracija pirminiu raštu 2018-07-26 Nr. S-1932 derino PAV ataskaitą ir pritarė planuojamai ūkinei veiklai.

7.2. Nacionalinio visuomenės sveikatos centro prie Sveikatos apsaugos ministerijos Šiaulių departamentas 2018-07-27 raštu Nr. (6-11 14.3.3.E)2-32220 įvertinęs PAV ataskaitą jai pritarė.

Nacionalinio visuomenės sveikatos centro prie Sveikatos apsaugos ministerijos Šiaulių departamentas 2018-09-06 raštu Nr. (6-11 14.3.3.E)2-38536 (toliau – Raštas) atsakydamas į Aplinkos apsaugos agentūros 2018-08-31 raštą (30.1)-A4-7226 informavo, kad pagal kompetenciją išnagrinėjęs PŪV PAV ataskaitos dokumentus jai pritarė 2018-07-27 raštu Nr. (6-11 14.3.3.E)2-32220. Rašte nurodė, kad neišpildant teorinio triukšmo modeliavimo paskaičiavimo sąlygų ir nustačius, kad triukšmas gyvenamojoje aplinkoje neatitinka numatyto, įmonė privalės papildomai įdiegti triukšmo mažinimo priemones, kad atitiktų higienos normų reikalavimus. Nustatyta SAZ riba užtikrins, kad PŪV keliama tarša už SAZ ribų neviršys gyvenamosios ir (ar) visuomeninės paskirties pastatų nustatytų ribinių verčių ir PŪV nedarys neigiamo poveikio visuomenės sveikatai, o pasikeitus veiklos apimtims turės būti informuojamos institucijos pagal kompetenciją.

7.3. Priešgaisrinės apsaugos ir gelbėjimo departamentas prie Vidaus reikalų ministerijos 2018-07-31 raštu Nr. 9,4-1785 pagal kompetenciją įvertinęs patikslintą PAV ataskaitą jai pritarė. Taip pat nurodė, kad gaisro atžvilgiu pavojingo objekto savininkui (veiklos vykdytojui) yra pareiga steigti priešgaisrinį gelbėjimo padalinį taip pat būtina su Priešgaisrinės apsaugos ir gelbėjimo departamentu prie Vidaus reikalų ministerijos suderinti priešgaisrinio gelbėjimo padalinio sudėtį ir techninį aprūpinimą.

7.4. Kultūros paveldo departamento prie Kultūros ministerijos Šiaulių skyrius 2018-04-10 raštu Nr. (9.38.-Š)2Š-163 dėl poveikio aplinkai vertinimo programos pritarė planuojamai ūkinei veiklai, kadangi planuojamos ūkinės veiklos vietoje ir aplinkoje kultūros paveldo objektų nėra, bei nepageidavo nagrinėti PAV ataskaitos.

7.5. Aplinkos apsaugos agentūra raštu 2018-05-29 Nr.(28.1)-A4-5094 patvirtino PAV programą

**8. Visuomenės informavimas ir dalyvavimas**

Apie parengtą poveikio aplinkai vertinimo (toliau - PAV) programą 2018-03-20 buvo paskelbta respublikiniame laikraštyje „Lietuvos žinios“, 2018-03-21 Akmenės rajono laikraštyje „Vienybė“, dokumentų rengėjo internetiniame puslapyje (www.pajurioplanai.puslapiai.lt) ir 2018-03-20 Aplinkos apsaugos agentūros internetiniame puslapyje (www.gamta.lt). Taip pat informacija apie PAV programą, pateikta dokumentų rengėjo 2018-03-19 raštu Nr.PP.18.03.19-1, buvo paskelbta Akmenės r. savivaldybės skelbimų lentoje, o pateikta 2018-03-19 raštu Nr.PP.18.03.19-2, buvo paskelbta Akmenės r. savivaldybės skelbimų lentoje.

Su PAV programa buvo galima susipažinti UAB „Vakarų medienos grupė“ biuro pirmo aukšto patalpose Liepų g. 68, Klaipėda darbo valandomis nuo 8 val. iki 17 val., nuo 2018-03-19 iki 2018-04-05.

Visuomenė pastabų ar pasiūlymų dėl planuojamos ūkinės veiklos poveikio aplinkai vertinimo programos nepateikė.

Apie parengtą PAV ataskaitą visuomenė buvo informuojama skelbimais 2018-06-09 buvo paskelbta Akmenės rajono laikraštyje „Vienybė“, dokumentų rengėjo internetiniame puslapyje (www.pajurioplanai.puslapiai.lt), Akmenės rajono savivaldybės administracijos ir Naujosios Akmenės kaimiškosios seniūnijos skelbimų lentose.

Su PAV ataskaita nuo 2018-06-12 buvo galima susipažinti PAV dokumentų rengėjo UAB „Pajūrio planai“ biure Liepų g. 66, Klaipėdoje ir interneto puslapyje <http://www.pajurioplanai.puslapiai.lt/Vie-inimas/>.

Nuo 2018-06-12 PAV ataskaita 20 darbo dienų buvo eksponuojama Naujosios Akmenės kaimiškojoje seniūnijoje, L. Petravičiaus a. 2, Naujoji Akmenė.

Viešas visuomenės supažindinimas su PAV ataskaita vyko 2018-07-11 16 val. Naujosios Akmenės kaimiškojoje seniūnijoje, L. Petravičiaus a. 2, Naujoji Akmenė.

Agentūra, gavusi PAV ataskaitą, 2018-08-08 savo tinklalapyje paskelbė informaciją apie gautą PAV ataskaitą, bei nurodė datą iki kada visuomenė turi teisę kreiptis į atsakingą instituciją (Agentūrą) ir PAV subjektus jų kompetencijos klausimais, raštu pateikti informaciją dėl galimų pažeidimų nustatant, apibūdinant ir įvertinant galimą planuojamos ūkinės veiklos poveikį aplinkai ar vykdant PAV procedūras. Per nustatytą terminą, Agentūra negavo suinteresuotos visuomenės pasiūlymų/pastabų dėl PAV ataskaitos.

**9. Tarpvalstybinės konsultacijos** – netaikomos.

**10. Sprendime nustatytos sąlygos:**

10.1 PŪV turi būti vykdoma vadovaujantis geriausiai prieinamais gamybos būdais, taikomais medienos plokščių gamybai.

Esant standartinei deguonies koncentracijai 18 %, azoto oksidų (NOx) išmetimai iš kaitinimo džiovintuvų turi būti 90 mg/Nm3.

10.2. PŪV vykdymo metu įmonė privalės parengti Ekstremaliųjų situacijų valdymo planą, vadovaujantis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2014-01-30 įsakymu Nr.1-37 patvirtintų Kriterijų ūkio subjektams ir kitoms įstaigoms, kurių vadovai turi organizuoti ekstremaliųjų situacijų valdymo planų rengimą, derinimą ir tvirtinimą, ir ūkio subjektams, kurių vadovai turi sudaryti ekstremaliųjų situacijų operacijų centrą reikalavimais.

PŪV vykdymo metu įmonė privalės steigti žinybines priešgaisrines pajėgas, vadovaujantis LR vyriausybės 2010-03-10 nutarimu Nr. 244 patvirtintų Kriterijų, pagal kuriuos gaisro atžvilgiu pavojingo objekto savininkui (valdytojui) atsiranda pareiga steigti priešgaisrinį gelbėjimo padalinį (žinybines priešgaisrines pajėgas) naujos redakcijos 7 punktą (Medienos apdirbimo ir celiuliozės gamybos objektai, kai objekto gamybinis pajėgumas leidžia per metus perdirbti 200 tūkst. kub. metrų ir daugiau medienos).

Techninio projekto metu turi būti nurodytos tikslios tarnybų dislokavimo vietos, įvažiavimai, priešgaisrinių rezervuarų vietos ir dydžiai.

10.3. Veiklos vykdytojas privalo užtikrinti, kad žaliavų (tokių kaip skiedros) laikymo, transportavimo ir krovos metu nebus daromas poveikis aplinkai ir visuomenės sveikatai, skiedros nebus išpustytos/nuneštos už PŪV teritorijos. Esant būtinybei dėl nepalankių oro sąlygų (vėjas ir kt.) turės būti nedelsiant taikomos papildomos priemonės tokios kaip skiedrų laikymo krūvų uždengimas, drėkinimas, spec. užtvarų pastatymas ar kt., ir krova, nebus vykdoma esant nepalankioms oro sąlygoms.

10.4. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, PŪV užsakovas privalės nedelsiant taikyti papildomas poveikį aplinkai mažinančias priemones arba mažinti veiklos apimtis/nutraukti veiklą.

10.5. Veikla galės būti įgyvendinus PAV ataskaitoje ir šio Sprendimo 6 punkte numatytas poveikį aplinkai mažinančias priemones.

10.6. Pagal vietovės detalųjį planą, patvirtintą Akmenės  rajono savivaldybės tarybos 2010-08-25 sprendimu Nr. T-179, sklypui Ryto g. 4, Menčių kaime yra nustatyta 500 m dydžio SAZ. Įvertinus PŪV įtakojamos triukšmo, aplinkos oro taršos, kvapų prognozuojamos taršos sklaidos skaičiavimo duomenis, SAZ riba nustatoma, apimant viršnorminio triukšmo zoną visais paros laikotarpiais pagal galimybes prisirišant prie sklypų ribų:

 - vakarų pusėje – sutapdinti su geležinkelio linijos sklypo kad. Nr. 3203/8001:1 vakarine riba;

 - šiaurės pusėje – sutapdinti su PŪV sklypo kad. Nr. 3203/0010:65 šiaurine riba, gretimų sklypų kad. Nr. 3203/0010:56, 3203/0010:53 šiaurine riba;

 - rytų pusėje – sutapdinti su Ryto gatve apimant gretimų sklypų kad. Nr. 3203/0010:53, 3203/0010:44 ribas, PŪV sklypų kad Nr. 3203/0010:98, 3203/0010:65, 3203/0010:49, 3203/0010:104 riba;

 - pietų pusėje – sutapdinti su PŪV sklypo kad. Nr. 3203/0010:104 pietine riba, gretimo sklypo kad Nr. 3203/0010:17 rytine riba, kirsti žemės sklypą Nr. 3203/0010:17, sutapdinti su žemės sklypo kad. Nr. 3203/0010:2 rytine ir pietine ribomis, sutapdinti su žemės sklypo kad. Nr. 3203/0010:8 rytine ir pietine ribomis, kirsti žemės sklypą kad. Nr. 3203/0012:132 tiesia linija iki geležinkelio linijos sklypo kad. Nr. 3203/8001:1 vakarinės ribos.

Siūlomas sanitarinės apsaugos zonos dydis – 1262872,98 m2.

10.7 Veiklos vykdytojas privalo užtikrinti, kad ūkinė veikla bus vykdoma teritorijoje, atitinkančioje veiklos metu galiojančių teritorijų planavimo dokumentų ir teritorijų planavimą reglamentuojančių teisės aktų reikalavimus.

10.8. Buitinės nuotekos bus surenkamos ir buitinių nuotekų tinklais nuvedamos į Naujosios Akmenės miesto centralizuotus buitinių nuotekų surinkimo tinklus pagal sudarytą sutartį.

Gamybinės nuotekos surenkamos į spec. rezervuarą nusėsdintuvą šalia klijų virtuvės ir vėliau pakartotinai panaudojamos MDP klijų gamybai. Nusėsdintuvuose susikaupusios karbamidinių-formaldehidinių dervų nuosėdos keletą kartų per metus yra išvalomos ir priduodamos atliekas tvarkančiai įmonei. Elektrostatinio valymo metu susidariusios nuotekos bus surenkamos spec. rezervuare ir išvalomos aukšto efektyvumo flotatoriuje. Po flotatoriaus proceso vanduo bus naudojamas klijų gamybai ir/arba kuro homogenizavimui. Nesant galimybės vandens panaudoti, jis bus priduodamas specializuotiems atliekų tvarkytojams.

Paviršinės nuotekos nuo galimai taršių teritorijų, kurios bus surenkamos vietiniais nuotekų tinklais, apvalomos purvo ir naftos gaudyklėse ir išvalytos iki aplinkosauginių reikalavimų išleidžiamos į gamtinę aplinką, t. y. į melioracijos kanalą, kuriuo pateks į Drūktupio upę

**11. Pagrindiniai motyvai, kuriais buvo remtasi priimant sprendimą:**

11.1. Įvertinus PAV ataskaitoje pateiktą informaciją, naudojant poveikį aplinkai mažinančias priemones nurodytas 6 punkte ir vykdant sprendimo 10 punkte nustatytas sąlygas, PŪV įgyvendinimas nesukels reikšmingo neigiamo poveikio aplinkai ir visuomenės sveikatai.

11.2. I statybos etapo metu (MPD gamyba ir šilumos gamyba) išsiskirs 1809,78 t/metus aplinkos oro teršalų (anglies monoksido, azoto oksidų, kietų dalelių, lakiųjų organinių junginių, formaldehido, sieros dioksido). II statybos etapo metu (baldų gamyba) išsiskirs 1,16 t/metus aplinkos oro teršalų (kietų dalelių). Įgyvendinus I ir II statybos etapą į aplinkos orą išsiskirs 1810, 946 t/metus aplinkos oro teršalų.

Aplinkos oro teršalų sklaida įvertinta įgyvendinus abu (I ir II statybos etapą) etapus. Pagal gautus ir PAV ataskaitoje pateiktus išmetamų aplinkos oro teršalų sklaidos modeliavimo rezultatus nustatyta, kad nei vieno teršalo atveju ribinės vertės nėra viršijamos įvertinus foninę taršą ir taršą be fono. Teršalų didžiausios koncentracijos apskaičiuotos PŪV teritorijos ribose, už teritorijos ribų aplinkos oro kokybė bus įtakojama minimaliai.

11.3. Pagal PAV ataskaitoje pateiktus kvapo sklaidos aplinkos ore modeliavimo rezultatus nustatyta, kad kvapo koncentracijos neviršija HN 121:2010 nustatytos ribinės vertės gyvenamosios aplinkos ore 8 OUE/m3 vertės. Apskaičiuota didžiausia kvapo koncentracija 0,04 OUE/m3, tai sudaro 0,005 vienetus kvapo ribinės vertės.

11.4. Pagal atliktą Aušros ir Ryto gatvėmis važiuojančio PŪV autotransporto triukšmo vertinimą ir triukšmo sklaidos matematinį modeliavimą įvertinus siūlomas prieštriukšmines priemones (prieštriukšminių užtvarų įrengimą) apskaičiuoti autotransporto triukšmo rodikliai artimiausioje gyvenamoje aplinkoje neviršija HN 33:2011 nustatytų ribinių verčių gyvenamai aplinkai visais paros laikotarpiais.

11.5. PŪV teritorija nepatenka į europinio ekologinio tinklo „Natura 2000“ bei kitų saugomų teritorijų ribas. Artimiausia saugoma teritorija – Kamanų valstybinis gamtinis rezervatas, nutolęs apie 8,9 km į vakarus nuo veiklos vykdymo žemės sklypo.

Pagal SRIS duomenis, Lietuvos perinčių paukščių atlaso, Lietuvos baltųjų gandrų lizdų duomenų bazėmis bei atliktų vienkartinių stebėjimų 2018 m. birželio 3 d. duomenis, PŪV teritorijoje nėra registruotų saugomų augalų rūšių radaviečių ir augaviečių taip pat nėra registruotų saugomų, nykstančių ir retų gyvūnų.

11.6. PAV ataskaitoje nustatyta, kad visais atvejais pavojingo poveikio zonos neišeina už PŪV teritorijos ribų ir poveikis aplinkiniams gyventojams ir objektams dėl jos metu galinčių kilti avarinių situacijų nereikšmingas. Individualios rizikos kontūrai išplitę tik šalia galimų avarijų vietų ir neišeina už PŪV veiklos sklypų ribų. Aplinkiniams gyventojams PŪV avarijos pavojaus nekelia.

11.7. Atsižvelgiant į Akmenės rajono savivaldybės teritorijos bendrojo plano Gamtinio karkaso brėžinio sprendinius, planuojama vietovė nepatenka į gamtinio karkaso teritoriją, todėl ūkinės veiklos plėtra gamtiniam karkasui įtakos neturės.

11.8. Atliekos susidarančios statybos darbų metu ir eksploatuojant medienos produktų gamybos inovacijos įmones bus tvarkomos Atliekų tvarkymo įstatyme ir poįstatyminiuose teisės aktuose nustatyta tvarka.

11.9. PAV ataskaitos rengėjas pagal Lietuvos Respublikos aplinkos ministro 2017-10-31 įsakymu Nr. D1-885 patvirtintą Planuojamos ūkinės veiklos poveikio aplinkai vertinimo tvarkos aprašą, tinkamai informavo visuomenę apie PŪV.

11.10. PAV ataskaitą nagrinėję ir išvadas pateikę PAV subjektai: Akmenės rajono savivaldybės administracija, Nacionalinio visuomenės sveikatos centro prie Sveikatos apsaugos ministerijos Šiaulių departamentas, Priešgaisrinės apsaugos ir gelbėjimo departamentas prie Vidaus reikalų ministerijos, vadovaudamiesi PAV įstatymo 10 straipsnio 5 dalimi, pritarė PAV ataskaitai ir neprieštaravo dėl PŪV galimybių.

11.11. Pirmajame plėtros etape (I-oji veiklos vystymo alternatyva) planuojama vykdyti veikla - medienos gamybos inovacijos įmonių statyba ir eksploatacija valstybiniame, 60,5498 ha ploto žemės sklype kad. Nr. 3203/0010:65, patenka į pramonės plėtrai numatomas teritorijas ir atitinka Šiaulių apskrities teritorijos ir Akmenės rajono savivaldybės teritorijos bendrojo plano sprendinius. Pirmame plėtros etape išskirti du statybos etapai. I-ojo plėtros etapo (I-osios veiklos vystymo alternatyvo**s**) II statybos darbų etape numatoma baldų gamyba gali būti įgyvendinama be žemės sklypų kad. Nr. 3203/0010:98, 3203/0010:49, 3203/0010:104 pagrindinės paskirties pakeitimo. Pažymėtina, kad pirmojo plėtros etapo I ir II statybos etapų įgyvendinimui yra būtina nutiesti reikalingas inžinerines komunikacijas (privažiavimo keliai, ryšių linijos ir kt.) žemės sklypuose kad. Nr. 3203/0010:98, 3203/0010:49, 3203/0010:104, tačiau tam nei poveikio aplinkai vertinimo procedūros, nei žemės paskirties keitimo procedūros nėra reikalingos. Šioms veikloms vystyti su sklypų savininkais pasirašomos sutartys dėl žemės sklypų naudojimo ir specialiųjų žemės naudojimo sąlygų (ar servitutų) nustatymo.

Antruoju plėtros etapu (II-oji veiklos vystymo alternatyva) planuojamas gretimų žemės sklypų (kad. Nr. 3203/0010:98, 3203/0010:49, 3203/0010:104) įsisavinimas, tačiau šiame etape nėra žinoma, kokias veiklas užsakovas planuoja vystyti šiuose gretimuose sklypuose. PAV rengėjas antrąjį plėtros etapą vertina tik kaip žemės sklypų naudojimą planuojamų ūkinių veiklų, neįrašytų į PAV įstatymo 1 ir 2 priedų sąrašus, vystymui. Planuojamos ūkinės veiklos minėtuose žemės sklypuose galės būti vystomos tik pakeitus Akmenės rajono savivaldybės teritorijos bendrąjį planą taip, kad būtų galima keisti žemės ūkio paskirties žemės naudojimo paskirtį ir būdą.

**12. Sprendimo pobūdis:**

Atsižvelgiant į išdėstytus motyvus, galiojančių teritorijų planavimo dokumentus ir vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymo 11 straipsnio 1 dalies 2 punktu, priimamas sprendimas: planuojama ūkinė veikla – **UAB „Vakarų medienos grupė“ medienos produktų gamybos inovacijos įmonių statyba ir eksploatacija leistina pagal pirmąją veiklos vystymo alternatyvą, t. y. įgyvendinamas pirmas projekto plėtros etapas (I ir II statybos etapas), medienos gamybos inovacijos įmonių statyba ir eksploatacija vykdoma valstybiniame 60,5498 ha ploto žemės sklype kad. Nr. 3203/0010:65. Gretimi žemės ūkio paskirties žemės sklypai (kad. Nr. 3203/0010:98, 3203/0010:49, 3203/0010:104) naudojami tik privažiavimo keliams, automobilių stovėjimo aikštelėms įrengti ir inžineriniams tinklams, reikalingiems minėtai planuojamai ūkinei veiklai vystyti, tiesti.** Minėta veikla leistina pagal parengtą PAV ataskaitą, įgyvendinus PAV ataskaitoje numatytas aplinkosaugines priemones ir įvykdžius šio sprendimo 10 punkte nustatytas sąlygas.